وێنا کردنی مەرگ لە چەند وێنەیەکی جیاوازدا، بەقەدەر ئەوەی دەرخستنی ڕوویەکی ترە بە گەیشتن بە کەماڵی مرۆڤ بوون، پێچەوانەی ئەو ڕایەیە ئاماژە کردن بێ بۆ ڕەشبنینییەکی بێهوودە.. ئێمە لە ڕووی ئەنتۆلۆژییەوە لە ژیاندا گۆشەگیرین و لە ڕووی کۆمەڵایەتیشەوە، گۆشەگیری تێکەڵ (( بە پێی نوێکردنەوەی فەلسەفەی بونگەرایی لای پۆل ڕیکۆر))، لەسەر ئێمە وەک خود پێویستە مانایەک بدەین بە ژیان.. هەر ئەو مانادار کردنەی ئێمەیە ڕەنگەکان ئەگۆڕێت و تەفسیرێکی تر ئەدا بە بوونی مرۆڤ و جیای ئەکاتەوە لە بوونی ئەوانیتر.. مرۆڤ بە خۆجیاکردنەوەی لە بازنەی ژیانی بوونەوەرەکانی تر " کە تا ئێستاش لە پەیوەندیی نیمچە ئۆرگانیکیدایە لەگەڵیاندا، توانیویەتی دەسەڵاتیان بەسەردا بکێشێت و سروشتیش لە بەرژەوەندیی خۆی بەکار بهێنێت.\nسەهەڵدانی چینەکان، لە گرفتی دانپیانانەوە بۆ دەست بەسەراگرتن ئەپەڕێتەوە. مرۆڤی چینە دەستبەسەردا گیراوەکان " کە زۆرترینی مرۆڤایەتی پێک ئەهێنن" ئەکەونە جەنگێکی بەردەوامەوە لەگەڵ چینی دەست بەسەرداگری کەمینەدا. ئەم مرۆڤانە لەگەڵ ئەوەی سەرجەم تواناکانی لە پێناوی مانەوەدا هەرزانفرۆش ئەکا، جگە لەوەش ئەکەوێتە بەر پارادۆکسێکی نوێ:\nئایا ململانێی ئەو لەگەڵ دانپیاناندا بەردەوام ئەبێت؟ یان بە ناچاریی وەک بوونەوەرەکانی تر ئاراستەکەی بەرەو " لە پێناوی مانەوەدا" ئەگۆڕێ، کە لەبنەڕەتدا داواکاریی ئەو نییە!\nنامۆبوون " الاغتراب" بەرهەمی ئەو دۆخەیە کە مرۆڤە باڵادەستەکان، بەسەر ئەوانیتریدا ئەسەپێنن.. جگە لە فرۆید کە نامۆ بوون و دەمارگیریی ئەگێڕێتەوە بۆ ململانێی نێوان غەریزەکان و ئیگۆ، هەر یەک لە مارکس و ئێریک فرۆم ئەیگێڕنەوە بۆ دەسەڵاتی پڕ زەبروزەنگ و تاک دورایی قۆناغی سەرمایەداریی.. فرۆم گۆڕینی ڕەفتاری مرۆڤ لە قۆناغی دەرەبەگایەتییەوە بۆ پیشەسازیی، بە هۆکاری گۆڕینی ڕەفتاری مرۆڤ ئەزانێت لە گۆشەگیرییەوە بۆ نامۆبوون و بێهوودەیی و تەواو دژی ئەو ڕایە ئەوەستێتەوە، کە نامۆبوون بەشێکە لە بونیادی مرۆڤ و پەیوەندییەکە فیزیکی بێت، بەڵکو بە دەرەنجامی ئەو هاندەرانەی ئەزانێت، کە ئەبنە هۆی ملکەچ کردن بۆ دەسەڵات، بۆ ئەم ڕەتکردنەوەیەش لەبری ئەوە پێنج داخوازیی گرنگی مرۆڤی ڕوون کردووەتەوە، کە یەکیان باسی شوناسە.\nشوناس بەمانای دەرکەوتنی سەربەستانەی مرۆڤ، لەو لایەنەوە کە پرەنسیپی ئینتیما دیاری دەکات، بەو پێیەش ئازادیی ئەبێتە پەیامی سەرەکیی ئەم گوتارە.. " فرۆم ئه‌ڵێت : ـ ((وه‌ستانه‌وه دژ به خوداو ده‌سه‌ڵات و ئه‌نجامدانی یاخی بوون له لایه‌نی مرۆڤایه‌تیه‌وه كردارێكی پۆزه‌تیڤه و یه‌كه‌م كاری ئازادیه ، به‌و مانایه‌ی یه‌كه‌م كرده‌ی مرۆڤه)) چونكه ئه‌م هه‌ڵگه‌ڕانه‌وه‌و یاخی بوونه هه‌ڵگری ڕه‌گه‌زێكه كه سنوری زه‌وت كردنی ئازادی ئینسان له لایه‌ن ئه‌وانیتره‌وه تێك ده‌شكێنێت".\nئەم نمونەیە کۆپلەی یەکەمی شیعری " ئەستەمبوڵ" شاعیری نوێخواز" جەلال عەبدوڵڵا"یە، بوونی خۆی لە ئەستەمبوڵدا، جگە لەوەی لە ڕووی دیاردەگەراییەوە، جۆرێکە لە نامۆبوونێکی کۆمەڵایەتیی، لە ڕووی دەروونیشەوە، لە گێژەنی نامۆبوونێکی سەپێنراودایە.\nلە ڕاڤەکردنی گوزارشتەکانەوە، ناکرێت مانا هەڵهێنجرێت، وەک پێشتر دیکارت و هیگڵ کاریان لەسەر بەرجەستەکردنی مانا کردووە، لە بەر ئەوەی "هۆش/ ئاگایی" لەسەر "دووڕووکار"یی پارادۆکسە جێگیرەکان پەیوەندیی خۆی دائەڕێژێت: شاراوە/ دەرکەوتوو، لابراو/ پرشنگدار.. بەڵکو بە ئامرازەکانی مەبەستی هەڵوەشاندنەوەگەریی مانا، ڕاڤەی مانا بەرهەم دێت، بۆ ئەمەش پشت بە میتۆدەکانی هەڵوەشاندنەوەگەریی و هێرمنیوتیک و نواندن ئەبەسترێت.


هۆكاری راگرتنی ڤیزای ئه‌مریكا به شێوه‌یه‌كی كاتی ئاشكرا كرا\n16/5/2019 - 09:48\nرێگری زیاتره له‌و كه‌سانه‌ی كه گومان ده‌كرێت سه‌ر به ئێران بن\nسه‌رۆكی ئینستـتیوتی توێژینه‌وه‌ی ئه‌مه‌ریكی– كوردی هۆكاره‌كانی فه‌رمانی چوونه ده‌ره‌وه‌ی به‌شێك له فه‌رمانبه‌ره حكومیـیه‌كانی ئه‌مه‌ریكا له عێراق و راگرتنی ڤیزای ئه‌و وڵاته‌ی به شێوه‌یه‌كی كاتی ئاشكرا كرد.\nكارۆخ خوشناو، سه‌رۆكی ئینستـتیوتی توێژینه‌وه‌ی ئه‌مه‌ریكی– كوردی به ده‌نگی ئه‌مه‌ریكای ڕاگه‌یاندووه، هه‌ندێك لایه‌ن له‌وانه‌یه له‌م ماوه‌یه پێشكه‌شی ڤیزا بكه‌ن و بیانه‌وێ سه‌ردانی ئه‌مه‌ریكا بكه‌ن ، راگرتنی ڤیزاش به‌شێوه‌یه‌كی كاتی بۆ دڵنیابوون و رێگری زیاتره له‌و كه‌سانه‌ی كه گومان ده‌كرێت سه‌ر به ئێران بن بۆ ئه‌وه‌ی به هیچ شێوه‌یه‌ك نه‌گه‌نه خاكی ئه‌مه‌ریكا .\nسه‌رۆكی ئینستـتیوتی توێژینه‌وه‌ی ئه‌مه‌ریكی– كوردی گوتیشی: ترس له‌وه هه‌یه كه له ڕێگای فڕۆكه‌ی بێفرۆكه‌وانه‌وه ئێران بیه‌وێت هه‌ندیك گورز بوه‌شێنێت بۆ هه‌ندێك شوێن كه هاوڵاتیانی ئه‌مه‌ریكای تێدایه، به تایبه‌ت له‌و شوێنانه‌ی عێراق كه باڵیۆزخانه و كونسوڵخانه‌ی لێ هه‌یه یان هه‌ندێك بنكه هه‌تا بنكه‌ی سه‌ربازیش.\nداڕشتنه‌وه‌ی هه‌واڵ / رزگار\nلە چەند پارێزگایەکی عێراق پشوو راگەیەندرا\nهێزەكانی ئەمریكا و سوپای عێراق ئۆپەراسیۆنێكی بەرفراوان دژبە داعش ئەنجام ده‌ده‌ن\nبه‌ڤیدیۆ.. سه‌ركرده‌یه‌كی حه‌شدی شه‌عبی داوای له سێداره‌دانی عادل عه‌بدولمه‌هدی ده‌كات


له‌ناوجه‌رگه‌ی توڕه‌یی خه‌ڵكی عێراق و ره‌تكردنه‌وه‌ی سه‌ردانه‌كه‌ی وه‌زیری به‌رگریی توركیا له‌لایه‌ن به‌غداوه، وه‌زاره‌تی به‌رگریی توركیا ساتی بۆردومانه‌كه‌ی دوێنێ سێشه‌ممه‌ی ناوچه‌ی سیده‌كانی له هه‌ولێر بڵاوكرده‌وه كه تیایدا چه‌ند فه‌رمانده‌یه‌كی پاسه‌وانی سنووری عێراق و په‌كه‌كه كوژران.\nوه‌زاره‌تی به‌رگریی توركیا له‌سه‌ر ڤیدیۆكه نووسیویه‌تی كه كه بۆردومانه‌كه بۆ ناوچه‌ی زاب بووه له هه‌رێمی كوردستان و ته‌نها باسی له‌وه كردووه كه دوو گه‌ریلای په‌كه‌كه له چالاكی خراون، بێئه‌وه‌ی باس له كوژرانی دوو فه‌رمانده باڵاكه‌ی پاسه‌وانی سنووری عێراق بكات.\nمیدیاكانی عێراق ڤیدیۆكه‌ی وه‌زاره‌تی به‌رگریی توركیایان بڵاوكردووه‌ته‌وه و رایانگه‌یاندووه كه ڤیدیۆكه ساتی ده‌ستدرێژییه‌كه‌ی توركیایه بۆسه‌ر فه‌رمانده‌كانی پاسه‌وانی سنووری عێراق، بەڵام هێشتا پشتڕاست نەبووەتەوە کە ئایا ئەو ڤیدیۆیە ساتی دەستدرێژییەکەیە یان نا.\nجێگه‌ی ئاماژه‌یه له‌دوای پێشێلكارییه‌كانی دوێنێی توركیا بۆسه‌ر خاكی هه‌رێم و كوشتنی دوو فه‌رمانده‌ی هێزه‌كانی پاسه‌وانی سنوور، عێراق به هه‌ڵوه‌شاندنه‌وه‌ی سه‌ردانه‌كه‌ی وه‌زیری به‌رگریی توركیا نه‌وه‌ستا، به‌ڵكو هێزی زیاتری ره‌وانه‌ی سنووره‌كان کرد.\nئه‌مڕۆ چوارشه‌ممه 12ی ئاب، حكومه‌تی عێراق سه‌ردانێكی خولوسی ئاكار، وه‌زیری به‌رگریی توركیای بۆ به‌غدا هه‌ڵوه‌شانده‌وه كه بڕیاربوو سبه‌ینێی پێنجشه‌ممه سازی بكات.\nجگه‌له هه‌ڵوه‌شاندنه‌وه‌ی ئه‌و سه‌ردانه، كه‌ناڵی عه‌ره‌بییه بڵاویكردوه‌ته‌وه كه حكومه‌تی عێراق هێزی زیاتری به چه‌كی قورس و مامناوه‌نده‌وه ره‌وانه‌ی سنووره‌كانی توركیا كردووه و كه‌ناڵه‌كه ده‌ڵێت كه عێراق به‌نیازه رێوشوێنی توند به‌رامبه‌ر توركیا بگرێته‌به‌ر.\nدوێنێ سێشه‌ممه فڕۆكه‌یه‌كی بێفڕۆكه‌وانی توركیا كۆبوونه‌وه‌یه‌كی نێوان فه‌ره‌مانده‌كانی پاسه‌وانی سنوری عێراق و په‌كه‌كه‌ی له ناوچه‌ی سیده‌كان له هه‌ولێر كرده ئامانج و به‌هۆیه‌وه دوو فه‌رمانده‌ی باڵای پاسه‌وانی سنوور و شۆفێره‌كه‌یان و سه‌ركرده‌یه‌كی په‌كه‌كه و كه‌ریلایه‌كیش كوژران و چه‌ند كه‌سێكی تریش برینداربوون.


Home›هەواڵ›ڕۆژهەڵاتی ناوەڕاست›باڵیۆزى نوێى ئێران له عێراق ده‌ستیبه‌كاره‌كه‌ى كرد\nساتى گه‌یشتنى باڵیۆزى نوێى ئێران به عێراق |فۆتۆ: BT\nئه‌مڕۆ چوارشه‌ممه محه‌مه‌د ئال سادق وه‌ك باڵیۆزى نوێى ئێران له عێراق ده‌ستبه‌كاربوو و یه‌كه‌مین كاریشى پاش دابه‌زینى له فڕۆكه‌خانه بریتیبوو له به‌سه‌ركردنه‌وه‌ى ئه‌و شوێنه‌ى كه تێیدا قاسم سوله‌یمانى و ئه‌بو مه‌هدى موهه‌ندیش كوژران.\nمیدیاكانى عێراق له‌سه‌ر زارى سه‌رچاوه‌كانیانه‌وه بڵاویانكرده‌وه، “ئه‌مڕۆ محه‌مه‌د ئال سادق شوێنى ئیره‌ج مه‌سجدى، باڵیۆزى پێشووى ئێرانى پڕكردووه‌ته‌وه و وه‌ك باڵیۆزى نوێ ئێران له عێراق ده‌ستبه‌كاربووه”.\nبه‌پێى سه‌رچاوه‌كان، “ئال سادق له‌و ساته‌ى له فڕۆكه دابه‌زیووه راسته‌وخۆ سه‌ردانى ئه‌و شوێنه‌ى كردووه كه تێیدا قاسم سوله‌یمانى، فه‌رمانده‌ى پێشووى فه‌یله‌قى قودسى سوپاى پاسداران و ئه‌بوو مه‌هدى موهه‌ندیس، فه‌رمانده‌ى حه‌شدى شه‌عبى كه له 3ى كانونى دووه‌مى 2020 كوژران و كاروانى ئۆتۆمبێله‌كانیان له‌نزیك فڕۆكه‌خانه‌ى نێوده‌وڵه‌تى به‌غدا بووه ئامانجى بۆردومانێكى ئه‌مریكا”.\nده‌ستبه‌كاربوونى ئال سادق له پۆسته‌كه‌ى له‌كاتێكدایه كه به‌یانى ئه‌مڕۆ ئاژانسی ئیرنای ئێرانی بڵاویكرده‌وه، “له شاری هه‌ولێر بۆردومانێكیان ئه‌نجامداوه و له هێرشه‌كه‌دا ناوه‌ندێكی ستراتیژی ئیسرائیل به موشه‌ك به ئامانج گیراوه”، به‌بێ ئه‌وه‌ی زیانه‌كانی هێرشه‌كه ئاشكرا بكات.\nمحه‌مه‌د ئال سادق به‌شێكى ژیانى منداڵى له عێراق به‌سه‌ربردووه له نه‌جه‌ف و زمانى عه‌ره‌بى به‌باشى ده‌زانێت.\nسه‌ندیكاى رۆژنامه‌نووسان: سه‌رۆكى حكومه‌ت جیاكارى كردووه


گۆران حكيم – پەڕە 20 – History Of Kurdistan\nیه‌ك شه‌ممه , تشرینی یه‌كه‌م 24 2021\nHome / گۆران حكيم (page 20)\nكیمیابارانی هەڵەبجە لە بەڵگەنامە نهێنییەكانی ئەمەریكادا\n2018-08-07\tبه‌ڵگه‌نامه, بەڵگەنامەى مێژوویى لێدوان نووسین ناچالاککراوە لە كیمیابارانی هەڵەبجە لە بەڵگەنامە نهێنییەكانی ئەمەریكادا\nكیمیابارانی هەڵەبجە لە بەڵگەنامە نهێنییەكانی ئەمەریكادا سالار مەحمود ڕۆژنامەنوسی سیاسی و دیكۆمێنتەری سیاسی و مێژویی ئەوكاتەی كە حكومەتی عێراقی هەڵەبجەی كیمیایباران كرد، ئەمەریكا حكومەتی عێراقی وەك تاوانباری جەنگ نە ناساندو لەپاش ئەوەش هاوكارییە ئابوری‌و سەربارزییەكانی بۆ عێراق ڕانەگرت‌و لەپاش كارەساتەكەش قەرزەكانی ئەمەریكا بە عێراق دوو بەرانبەر زیادی كرد. چەند ڕۆژ …\nبازاڕی سەفاڕان.. یەكێك لەناودارترین شوێنەوارەكانی بەغدا\n2018-08-03\tشارستانیەت, مێژووى جیهان لێدوان نووسین ناچالاککراوە لە بازاڕی سەفاڕان.. یەكێك لەناودارترین شوێنەوارەكانی بەغدا\nبازاڕی سەفاڕان.. یەكێك لەناودارترین شوێنەوارەكانی بەغدا فه‌رمان سادق مێژوونووسێكی سەردەمی عەباسییەكان لە تیلە رێگەیەكی تەسك، توانی بە پیشەسازییەكانی باشترین و پێشكەوتووترین بازاڕی عێراقی بنیاد بنێت كە بە بازاڕی سەفاڕەكان ناسراوە. ناوی بازاڕەكە هەر لە ناوی ئەو مادەیە وەرگیراوە كە كاری پێ دەكرێت ئەویش “نوحاس”ە، لەم بازاڕەدا شارستانیەتی عێراقی و مێژووەكەی …\nشه‌جه‌ره دوور.. شاژنی مرواری و فه‌رمانڕه‌وای میسڕ\n2018-08-03\tناوداران لێدوان نووسین ناچالاککراوە لە شه‌جه‌ره دوور.. شاژنی مرواری و فه‌رمانڕه‌وای میسڕ\nشه‌جه‌ره دوور.. شاژنی مرواری و فه‌رمانڕه‌وای میسڕ په‌یام محه‌مه‌د شه‌جه‌ره دوور یه‌كێكه له سوڵتانه‌كانی میسڕ، به دووه‌م ژنی مسوڵمان داده‌نرێت دوای ڕازیه‌ی سوڵتانه‌ی ده‌لهی كه فه‌رمانڕه‌وای گه‌لێكی كردبێت له مێژووی ئیسلام دا، ناوی ته‌واوی “مه‌لیكه عیسمه‌ت دین ئوم خه‌لیل شه‌جه‌ره دوور”ه، به ئوم خه‌لیل به‌ناوبانگ بوو. ژیاننامه شه‌جه‌ره دوور كه …\nنور جه‌هان.. ئه‌و ژنه پۆڵاینه‌ی حوكمی مه‌غۆلی گرته ده‌ست\n2018-08-03\tشارستانیەت, مێژووى جیهان, ناوداران لێدوان نووسین ناچالاککراوە لە نور جه‌هان.. ئه‌و ژنه پۆڵاینه‌ی حوكمی مه‌غۆلی گرته ده‌ست\nنور جه‌هان.. ئه‌و ژنه پۆڵاینه‌ی حوكمی مه‌غۆلی گرته ده‌ست په‌یام محه‌مه‌د نور جه‌هان به بیسته‌م و كۆتا ژنی پاشا جه‌هانگیری ئیمپڕاتۆری مه‌غۆلییه‌كان داده‌نرێت، به یه‌كێك له به‌هێزترین و كاریگه‌رترین شاژنی سه‌ده‌ی حه‌ڤده‌می شانشینی مه‌غۆلی ناسراوه، دوای نه‌خۆش كه‌وتنی پاشا جه‌هانگیر ده‌سه‌ڵاتی فه‌رمانڕه‌وایی گه‌لی مه‌غۆلی گرتووه‌ته ده‌ست، نور جه‌هان به‌وه ناسراوه …\nبەوێنە: بچوكترین سەربازی جەنگی جیهانی یەكەم كێ بوو؟\n2018-08-03\tوێنه لێدوان نووسین ناچالاککراوە لە بەوێنە: بچوكترین سەربازی جەنگی جیهانی یەكەم كێ بوو؟\nبەوێنە: بچوكترین سەربازی جەنگی جیهانی یەكەم كێ بوو؟ سەعد مەلا عەبدوڵلا گوڵپی لەماوەی ساڵانی جەنگی جیهانی یەكەم بە هەزاران منداڵ رۆیشتنە نێو سوپاكانەوە، بەپێی راگەیەندراوەكانی بەریتانیا زیاتر لە 250 هەزار كەس كە تەمەنیان لە خوار 18 ساڵانەوە بوو چوونەتە ریزكانی سوپای بەریتانیا لە جەنگی جیهانی یەكەم تاكو بەرگری لە وڵاتەكەیان …\nژەهرخواركردن لە مێژوی شۆڕشی كوردیدا، مێژووی یەكێتی بەنمونە\n2018-08-03\tبەشی مێژووی كورد, مێژووى جیهان, مێژووی نوێ و هاوچه‌رخی كورد, نهێنیەکانى مێژوو لێدوان نووسین ناچالاککراوە لە ژەهرخواركردن لە مێژوی شۆڕشی كوردیدا، مێژووی یەكێتی بەنمونە\nژەهرخواركردن لە مێژوی شۆڕشی كوردیدا، مێژووی یەكێتی بەنمونە هێمن باقر ڕۆژنامەنوس و مامۆستای زانكۆ زەرنیخ چییە؟ ناوەكەی دیكەی پادشای ژەهرەكانە، كۆنترین مادەی ژەهراوییە كە لە مێژووی مرۆڤایەتیدا بەكارهاتبێت بۆ كوشتن‌و لەناوبردن. زەرنیخ مادەیەكی كیمیاییەو ڕەمزەكەی (A3)یە، ئەم مادەیە بەچەندین جۆری جیاواز لە سروشتدا بوونی هەیە، ترسناكترین جۆریشی كە لەتاوانی سیاسیدا …\nلۆمه‌ى “سایكس – پیكۆ” مه‌كه‌ن له‌سه‌ر پشێوییه‌كانى خۆرهه‌ڵاتى ناوه‌ڕاست\n2018-08-02\tمێژووى جیهان, مێژووى گشتى لێدوان نووسین ناچالاککراوە لە لۆمه‌ى “سایكس – پیكۆ” مه‌كه‌ن له‌سه‌ر پشێوییه‌كانى خۆرهه‌ڵاتى ناوه‌ڕاست\nلۆمه‌ى “سایكس – پیكۆ” مه‌كه‌ن له‌سه‌ر پشێوییه‌كانى خۆرهه‌ڵاتى ناوه‌ڕاست ناوه‌ندی میلله‌ت بۆ توێژینه‌وه سه‌رچاوه: فۆڕن پۆڵسى وه‌رگێڕانى ابراهیم احمد حسین سه‌د ساڵ به‌سه‌ر رێككه‌وتننامه‌ى “سایكس – پیكۆ”دا تێپه‌ڕیوه و له‌ئێستادا چاودێران و رۆژنامه‌نووسان شرۆڤه‌كارانى خۆرهه‌ڵاتى ناوه‌ڕاست باس له كۆتاییهاتنى رێككه‌وتننامه‌كه ده‌كه‌ن، به‌رپرسیارێتى ئه‌و بابه‌ته‌ش ده‌كه‌وێته ئه‌ستۆى په‌یامنێرى رۆژنامه‌ى ئیندپێندنت “پاتریك …\nچۆن ده‌رفه‌تى دروستكردنى ده‌وڵه‌تى كوردى له ساڵى 1920 به بادا چوو؟\n2018-08-02\tبەشی مێژووی كورد, مێژووی نوێ و هاوچه‌رخی كورد لێدوان نووسین ناچالاککراوە لە چۆن ده‌رفه‌تى دروستكردنى ده‌وڵه‌تى كوردى له ساڵى 1920 به بادا چوو؟\nچۆن ده‌رفه‌تى دروستكردنى ده‌وڵه‌تى كوردى له ساڵى 1920 به بادا چوو؟ نوسینی: گۆردى تیگل سه‌رچاوه: ئه‌لحه‌یات له ساڵى 1920دا خه‌ریكبوو كورده‌كان ببنه خاوه‌نى ده‌وڵه‌تى خۆیان، هیچ رۆژێكیش هێنده له‌و خه‌ونه‌یانه‌وه نزیك نه‌بوون، به‌ڵام پاش سێ سالأ ئه‌و ئه‌گه‌ره به بادا چوو. به‌ڵام ئایا چ رێگایه‌ك هه‌یه بۆ تێگه‌یشتن له شكستهێنانى …\nچەرچڵ، پاڵەوانی جەنگ یان تاوانباری جەنگ\n2018-08-02\tمێژووى جیهان, نهێنیەکانى مێژوو لێدوان نووسین ناچالاککراوە لە چەرچڵ، پاڵەوانی جەنگ یان تاوانباری جەنگ\nچەرچڵ، پاڵەوانی جەنگ یان تاوانباری جەنگ نوسینی عەلی ئەدیب ـ رۆژنامەنووسی نیۆیۆرک تایمز و مامۆستای زانکۆی نیویۆرک و: لوقمان فەتاح پەیکەری وینستۆن چەرچل لەبەردەم ئەنجومەنی گشتی بەریتانیا دانراوە بۆ بەرز ڕاگرتنی یادی یەکێک لە گرنگترین سەرکردە بەریتانییەکان بە درێژایی مێژوو، ئەم پاڵەوانە بەریتانییە کە ڕوبەڕوو بووەوە لەگەڵ نازییە دڕندە و دڵرەق …\nمیتانیییەكان..ئیمپراتۆرییەتێكی كورد لە سووریا و كوردستان\n2018-08-02\tبەشی مێژووی كورد, مێژووی كۆنی كورد لێدوان نووسین ناچالاککراوە لە میتانیییەكان..ئیمپراتۆرییەتێكی كورد لە سووریا و كوردستان\nمیتانیییەكان..ئیمپراتۆرییەتێكی كورد لە سووریا و كوردستان سارا سەردار نزیكەی هەزار و 500 ساڵ پێش زاین، دەسەڵاتداری میتانی لە كوردستانی گەورە و لە ناوچەی باكوری سوریای ئێستە دامەزرا، ناوی ئەم ئیمپراتۆرییە لە تەورات بە “ئارام” ،”ناهارام” و لە سەرچاوە میسریییەكان بە “ناهاری”واتا وڵاتی نێوان دوو ڕووبار هاتووە، میتانییەكان باپیرە گەورەی كوردن …\nمیساقی میللی تورك چییە؟\nشۆڕشی گەورەی کوردانی ئیلام ناسراو بە شۆڕشی (ڕەنو).\nكوردو زه‌رده‌شت وئاڤێستا\nعیزی زەریر، فەیلەسوفە نابیناکەی هەشت سەد ساڵ پێش ئێستای هەولێر، کێ بوو؟\nمێژووی ئیمپراتوریەتی میدیا و ئاینەکەیان\nخاچی چەماوە : سواستیکا – Swastika\nشوێنەوارێکى مێژوویى قەڵاى جوڵندى..


ڕێنمایی نوێ بۆ پێدانی قەرزی بچووك بە گەنجان دەردەچێت – تۆڕی میدیایی خەڵک\n2019/08/19 - 6:29 PM\nوەزیری كار و كاروباری كۆمەڵایەتی هەرێم كارنامەی پلانی چوار ساڵی داهاتووی قەرزی بچووك لەگەڵ ئەنجوومەنی بەڕێوەبردنی سندوق تاوتوێ دەكات و ڕایدەگەیەنێت، بڕیار درا بە پێداچوونەوە بە ڕێنماییەكان و میكانیزمی پێدانی قەرزی بچووك.\nوەزارەتی كار و كاروباری كۆمەڵایەتی حكومەتی هەرێم لە ڕاگەیەندراوێكدا ئاماژەی بەوەكردووە، سەرلەبەیانی ئەمڕۆ 19-8-2019 كوێستان محەمەد، وەزیری كار و كاروباری كۆمەڵایەتی پێشوازی لە ئەنجوومەنی بەڕێوەبردنی سندوق و بەڕێوەبەرانی نووسینگەكان و بنكەكانی بەڕێوەبەرایەتی قەرز كرد .\nڕاشیگەیاندووە، وەزیری كار لەگەڵ ئەنجوومەنی بەڕێوەبردنی سندوق كۆبووەوە، كە پێكهاتبوون لە سوار عەزیز، بەڕێوەبەری گشتی لە وەزارەتی پیشەسازی و دكتۆر ئەنوەر، بەڕێوەبەری گشتی لە وەزارەتی كشتوكاڵ و جەمال حسێن، بەڕێوەبەری گشتی لە وەزارەتی ڕۆشنبیری و ئارام ئەنوەر، بەڕێوەبەری سندوق.\nئاشكراشی كرد، لەم كۆبوونەوەیەدا بڕیاری پێداچوونەوە بەڕێنماییەكانی قەرزی بچووك درا و بڕیاری دۆزینەوەی میكانیزمی نوێ بۆ پێدانی قەرزی بچووك بە گەنجان و دەستەبەركردنی هەلی كار بۆیان و هەروەها ڕەچاوی خاوەن قەرز بكرێت لە توێژەكانی (جێندەر و كەمئەندام و تۆڕی پاراستنی كۆمەڵایەتی).\nقەرزی بچووكوەزارەتی كار و كاروباری كۆمەڵایەتی\nبەهۆی كۆرۆناوە، ڕێگا نادرێت سەردانی سزادراوان و ڕاگیراوان بكرێت


پزیشكە ئەوروپاییەكان هەمان هەڵەی كارمەندانی وۆهان دووبارە دەكەنەوە – تۆڕی میدیایی خەڵک\nپزیشكە ئەوروپاییەكان هەمان هەڵەی كارمەندانی وۆهان دووبارە دەكەنەوە\n2020/03/19 - 9:50 PM\nوێڕای ئەوەی چین تاڕادەیەك خەریكە كۆنتڕۆڵی ڤایرۆسی كۆرۆنا دەكات لە وڵاتەكەی، بەڵام ڕۆژ لەدوای ڕۆژ ژمارەی گەورە لە ئەوروپا تۆماردەكرێت. پزیشك و كارمەندانی وۆهان-ی كەرتی هێبی- چین بە نائارامییەوە دەڕواننە دووبارەبوونەوەی ئەو هەڵانەی كامەندانی پزیشكی ئەوروپا كە ئەوان پێشتر كردوویانە.\nلە ڕاپۆرتێكی بۆلمبێرگ –دا كە ڕۆژی 18ی ئازار بڵاوبووەوە باس لەوە دەكات كە خۆنەپارێزی كارمەندانی پزیشكی، بووە هۆی بەرزبوونەوەی ژمارەی تووشبووان و مردن لە نێو تیمی پزیشكاندا لە شاری وۆهان، ئەویش بەهۆی كەمتێگەیشتنی كارمەندان لە ڤایرۆسەكە و نەبوونی كەلوپەلی پێویست بۆ پارێزگاری كردن لە هەفتەی یەكەمی بڵاوبوونەوەی ڤایرۆسەكە كە بەهەزاران كارمەندی تەندروستی تووشی ڤایرۆسی كۆرۆنا (COVID-19) بوون لەكاتی چارەسەری نەخۆشەكاندا، لەنێو تووشبووانیشدا 46 یان مردن.\nۆو دۆنگ مامۆستای نەخۆشییەكانی كۆئەندامی هەناویی لە زانكۆی پەكین یونیەن، كە بۆ بۆلمبێرگ دواوە پێیوایە ئەو هەڵانەی ئەوان كردوویانە پزیشكە ئەوروپاییەكان دووبارەیان كردەوە، بەڵام پزیشكە ئەمریكاییەكان وانەیان لێوەرگرت. دەڵێت:”ڕۆژانە گوێمان لێیە هاوڕێ پزیشكەكانمان تووشدەبن بە كۆرۆنا ڤایرۆس لەكاتی كاری چارەسەركردنی نەخۆشییەكە، بەهەمان شێوەی كارمەندەكانی ئێمە”.\nكۆی بەركەوتنی كارمەندانی بواری پزیشكی، قەیرانێكی قوڵە كە وڵاتانی ڕۆژئاوا ڕووبەڕووی بوونەتەوە كە ئێستا ڤایرۆسەكە بەتەواوی كۆنتڕۆڵی ئەوروپای كردووە. لە ئیتالیاوە تا ئەمریكا، هەموو بەدەست كەمی كەلوپەلی پزیشكییەوە دەناڵێنن، هەر وەك چین ناڵاندی بەدەستییەوە. هەر لە دەمامكەوە تا ئەو جلوبەرگەی دەیپۆشی كە نابێت جلوبەرگێكی ئاسایی بێت، تەنانەت ئەو چاویلكە تایبەتییەی كە بەكاردێت لەبەرئەوەی یەكێك لە هۆكارەكانی گواستنەوەی ڤایرۆسەكە چاوە.\nهەروەها ڕۆژنامەی زە چاینە مۆرنین پۆست لە ڕاپۆرتێكدا ئاماژە بە هەمان كێشە دەكات لە ئەوروپا. (دوو بین) بەڕێوەبەری یەكەی وردی چاودێری لە نەخۆشخانەی پەكین یونیەن-ی پزیشكی لە كۆنفڕانسێكی ڕۆژنامەوانیدا ئەوەی ئاشكراكردووە كە پزیشكانی چاو لوت و قورگ زۆرترین كەسن كە تووشبوون بە ڤایرۆسەكە و لێشیان مرد لە شاری وۆهان. لە نێو كۆنفڕانسەكە كە ڕۆژنامەكە گواستوویەتییەوە، دەشڵێت: “بە لێكدانەوەی من بۆ ئەوە دەگەڕێتەوە ئەم پسپۆڕێتیانە شارەزاییان لەگەڵ ڤایرۆسۆلۆژی-دا نییە”.\nلەكاتێكدا بەپێی ڕاپۆرتە ڕۆژنامەوانییەكان، ڕۆژی 18ی ئازار لە چین 21 حاڵەت تۆمار كراوە، بەڵام لەئەوروپا بە ژمارەی بێوێنە حاڵەت تۆمار دەكرێت. كۆی گشتی تووشبوو لەو ڕۆژەدا 220 هەزار و 105 كەس بووە و 8 هەزار و 929 كەس مردوون.\nكۆرۆنا ڤایرۆس گروپێكن لە ڤایرۆسە درمییەكان و دەتوانن ببنە هۆی زیانگەیاندن بە كۆئەندامی هەناسە، لە تەشەنەسەندی ڤایرۆس “سارس”ی ئاساییەوە سەریهەڵداوە كە بۆ ساڵی 2002 دەگەڕێتەوە. ئەم ڤایرۆسە بەبەردەوامی خۆی نوێدەكاتەوە، تا لە ئەنجامدا لەدیسێمبەری 2019 ڤایرۆسێكی نوێ-ی كۆرۆنا سەریهەڵدا بەناوی “سارس – كۆرۆنا ڤایرۆس 2” لەشاری وۆهان-ی كەرتی هێبی وڵاتی چین. سەرچاوەی نەخۆشییەكە وڵاتی چین-ە.\nسلێمانی.. ژمارەیەك كارگە كە پابەندنەبوون بە ڕێنماییەكانەوە داخران\n2020/06/02 - 7:20 PM\nوتەبێژی وەزارەتی دەرەوەی ئێران بە ئەمریکا دەڵێت، لێیان گەڕین با هەناسە بدەن.\nوەزارەتی دەرەوەی ئێران سەرکۆنەی رەگەزپەرستی لە ئەمریکا دەکات و رایگەیاندووە، ”پێویستە بەرپرسانی ئەمریکا توندوتیژی دژی هاووڵاتییانی چەوساوەی وڵاتەکەیان بووەستێنن و کۆتوبەندەکان لەسەر ڕاگەیاندنەکان بە خێرایی هەڵبگرن“.\nوەزارەتی دەرەوەی ئێران داوا لە ئەمریکا دەکات کە توندوتیژی دژی هاوڵاتی وڵاتەکەی ڕابگرێت کە خۆپیشاندانەکاندا ئەنجامی دەدەن کە دوای کوشتنی پیاوێکی ڕەش پێست لەلایەن پۆلیسێکەوە لە میناپۆلیس، ڕەشپێستەکان شەقامەکانیان گرت.\nعەباس موسەوی، وتەبێژی وەزارەتی دەرەوەی ئێران لە کۆنفڕانسێکی ڕۆژنامەوانیدا لە ڕۆژی دووشەممە، ووتی” بۆ خەڵکی ئەمریکا: جیهان گوێی لە ناڵەی چەوساندنەوەی ئێوەیە. جیهان لەگەڵ ئێوەیە.” هەروەها بە ئینگلیزی بە ڕۆژنامەنوسانی ووت ” وە بەرپرسانی ئەمریکا و پۆلیس: توندوتیژی بوەستێنن دژی خەڵکەکەی خۆتان و ڕێگەیان بدە با هەناسە بدەن.”\nماوەی چەند ڕۆژێکە هەزاران کەس ڕژاونەتە سەر شەقامەکانی ئەمریکا بە مەبەستی خۆپیشاندان لە دژی کوشتنی جۆرج فلۆید کە لە ۲۵ی مانگی ئایار کە لەلایەن پۆلیسەوە بە دڵڕەقانە خنکێنرا.\nدواتر پۆلیسەکە فلۆیدی لەنێو ئۆتۆمبێلەکەی هێناوەتە خوارەوە و بە زۆر دەستەکانی کەلەپچە کردووە. پاشان “دێرک چاوڤین” کە ئەفسەرێکی پۆلیسە، دەگاتە شوێنی رووداوەکە و هەوڵدەدەن جۆرج فلۆید ببەنە نێو ئۆتۆمبێلی پۆلیس. ئەویش بەرگری دەکات، بۆیە چاوڤینی پۆلیس فلۆید دەخاتە سەر زەوی و قاچی چەپی دەخاتە سەر ملی، هەرچەندە فلۆید دەڵێت ناتوانم هەناسە بدەم، بەڵام ئەفسەرەکە بۆ ماوەی نۆ خولەک قاچی لانابات، تاوەکو فلۆید دەبوورێتەوە، بەپەلە دەبرێتە نەخۆشخانە و لەوێ گیان لەدەستدەدات.\nمەوسەوی بە ئینگلیزی بە ڕۆژنامەنوسانی ووت” لە ناخی دڵمانەوە نیگەرانین بۆ خەڵکی ئەمریکا کە بە ئاشتیانە بە دوای ژیانکردنن نەک توندوتیژی، دامرکانەوە بە شێوەیەکی هەڕەمەکی و ڕووبەڕووبوونەوە ئەوپەڕی توندوتیژییە.”\nوە لە بەشێکیتری ووتەکانیدا، ئەمریکای کۆنە نەیاری ئێرانی، ”.بەوە تاوانبارکرد کە ”توندوتیژی بەشێکە لە دەسەڵاتی\nخۆپیشاندانە توندوتیژەکانی ئەمریکا بە تەواوی میدیاکانی ئێراندا تەنی، بەتایبەتی بەشی بینراو (تەلەڤزیۆن) کە ماوەیەکە دەستی بە پەخشکردنی بەرنامەیەک کردووە کە تایبەتە بە تاوانبارکردنی ئەمریکا دەربارەی ڕەگەزپەرستی.\nسەدان کەس کوژران لە خۆپیشاندانەکانی ئێران\nلە ساڵی ۲٠۱۸ ەوە، پەشۆکان و ناسەقامگیری لە هەر دوو وڵاتانی ئێران و ئەمریکا لە بەرزبونەوەدایە، ئەمەش لە کاتێکدایە کە دۆناڵد ترەمپ، سەرۆکی ویلایەتە یەکگرتوەکانی ئەمریکا وڵاتەکەی خۆی کشاندەوە لە ڕێکەتنامەیەکی ئەتۆمی و دووبارە ئابڵوقە خستنە سەر ئابوری ئێران لە ژێر کەمپەینی واشنتۆن ”ئەوپەڕی پەستان”.\nمحمد جەواد زەریف، وەزیری دەرەوەی ئێران لە تویتێکیدا لە ڕۆژی دوو شەممە ووتی ” تەکنیکی ئەژنۆ خستنە سەر مل شتێکی تازە نییە: هەمان پیلانە… کە بۆ ماوەی دوو ساڵە بە سەر هەشتا ملیۆن ئێرانیدا دەگێڕن و ناویان لێناوە (ئەوپەڕی پەستان).” وە ووتیشی ” ئەو پەستانە ئەژنۆی ئێمەی نەخستە سەرملی ڕەشپێستەکان.”\nلە مانگی تشرینی دووەمی ساڵی ڕابردوو، ئەمریکا ناڕەزایی دەربڕی بوو لە دژی حکومەتی ئێران دوای کوژرانی ژمارەیەک خۆپیشاندەر لە ماوەی خۆپیشاندانەکانی مانگی تشرینی دووەمی ساڵی ڕابردوو توندوتیژی.\nڕۆژی دوو شەممە، یاسادانەرێکی ئێرانی ئاماژەی بەوەکرد کە بە پێی ئامارەکانی ڕاگەیاندن لە خۆپیشاندانەکانی مانگی تشرینی دووەمی ساڵی ڕابردوو۲۳٠ کەس کوژران و هەزارانیش برینداربوون. یەکەم جار بوو بەرپرسێک لە ئێران زیانی گیانی بە شێوەیەکی گشتی بخاتەڕوو بۆ میدیاکان.\nئەمنێستی نێودەوڵەتی کە ڕێکخراوێکی تایبەتە بە مافەکانی مرۆڤ بنکە سەرەکییەکەی لە لەندەنە، ئاماژەی بەوەکردووە کە ۳٠٤ کەس لەو خۆپیشاندانەکەی ئێران کوژراون، کە ۱۲ لە قوربانییەکان منداڵبوون.\nبەرپرسانی ئێرانی بەردەوام نکوڵییان لە ژمارەی ئەو قوربانیانە کردووە کە لەلایەن میدیاکانی دەرەوە و گروپەکانی مافەکانی مرۆڤ بڵاودەکرێنەوە و هەمیشە دەڵێن ”درۆیە”.\nوەرگێڕانی: محەمەد سەڵاح


له هه‌ولێر دوو كەس بە تۆمەتی دزی دەستگیر كران\nحه‌مه په‌رێشان 20/02/2020 - 11:06 بڵاوکراوەتەوە لە كوردستان\nبه‌ڕێوه‌به‌رى پۆلیسى پارێزگاى هه‌ولێر ئاماژه به‌وه ده‌دات، دوو كه‌س به تۆمه‌تى دزی ده‌ستگیر كران.\nئه‌مڕۆ پێنجشه‌ممه 20/2/2020، به‌ڕێوه‌به‌رایه‌تیی پۆلیسى پارێزگاى هه‌ولێر، له په‌یجى فه‌رمیی خۆى، له تۆڕى كۆمه‌ڵایه‌تیی (فه‌یسبووك) بڵاو كرده‌وه، تێیدا هاتووه: "دوای تۆماركردنی سكاڵا لەلایەن چەند هاووڵاتییەك له‌باره‌ى چەند ڕووداوێكی دزى لە پیشەسازیی باشوور (كارگەكانی ئاسنگەران)، پۆلیس دۆسیەی لێكۆڵینەوەی بۆ ئەم ڕووداوە كردەوە و كاتژمێر 10ى شه‌وى ڕابردوو توانی ناسنامەی دوو تۆمەتبار ئاشكرا بكات و دەستگیریان بكات".\nهه‌ر له ڕاگه‌یاندراوه‌كه‌دا عه‌مید دلێر نه‌جاڕ، بەڕێوەبەری پۆلیسی پارێزگای هەولێر ڕاى گه‌یاندووه: "دوابەدوای ئاگاداركردنەوەمان بە بوونی چەند ڕووداوێكی دزی، هێزەكانی پۆلیس توانییان دەستبەسەر ئۆتۆمبێلێك و دوو تۆمەتبار و ئەو پێداویستییانەدا بگرن، كە تاوانەكەیان پێ ئەنجام دراوە".\nڕوونیشی كردووه‌ته‌وه، ئەم دوو تۆمەتبارە لە دەرەوەی شاری هەولێر هاتوون بۆ ئەنجامدانی ئەم تاوانە، دوای دەستگیركردنیشیان دانیان بە ئەنجامدانی پێنج تاوانی دیكەی دزیدا ناوە.\nبەڕێوەبەری پۆلیسی پارێزگای هەولێر هاووڵاتییان ئاگادار ده‌كاته‌وه: "هەر كەسێك دزی لێ كراوە، بەو ئۆتۆمبێلەی كە لە وێنەكاندا دیارە، یاخود شوناسنامەی تۆمەتبارەکان دەزانێت، با سەردانی نزیكترین نووسینگە و بنكەی پۆلیس بكەن و داوای یاساییان لەسەر تۆمار بكەن و ئەو بەڵگە و وێنە و گرتە ڤیدیۆییانەی كە تاوانەكە دەخاتە ڕوو، لەگەڵ خۆیان بیبەن".\nعەمید دلێر نه‌جاڕ ئاماژەی بۆ ئەوەش كردووه، ئەو دوو تۆمەتبارە پەڕاویان بۆ ڕێك خراوە، لەگەڵ هەموو ئەو بەڵگانەی كە دان بە تاوانەكانیاندا دەنێن، پاشان دراوه‌ته دادوەری لێكۆڵینەوە و بە پێی ماددە 446 له یاساى سزادانى عێراقى بەند كراون.\nله هه‌ولێر و سلێمانى چه‌ند شوێنێك به‌هۆى جێبه‌جێنه‌كردنى ڕێنوێنییه ته‌ندروستییه‌كان داخران


راپۆرتی ڕێوڕه‌سمی پەردەلادان لە سەر مۆنومێنتی شه‌هیدانی ڤییه?\nناوەندی هەواڵ - ئوتریش: له ڕێکه‌وتی 17/7/2010 له شاری ڤییه‌ن پێته‌ختی وڵاتی ئوتریش، به به‌شداری سه‌دان کوردی دانیشتوی هه‌نده‌ران و نوێنه‌رایه‌تی حیزب و ڕیکخراوه کوردستانی و که‌سایه‌تیه سه‌ربه‌خۆکان له رووبه‌رووی ده‌روازه‌ی ئه‌و بینایەی که 21 ساڵ له‌مه‌وه‌به‌ر ڕێبه‌ری ناوداری کوردو سکرتێری گشتی حیزبی دێمۆکرات د. قاسملو و هاوڕێیانی به ده‌ستی چەپەڵ و ناجوانمێرانه‌ی ترۆریسته‌کانی کۆماری ئیسلامی ئێران شه‌هید کران په‌رده له سه‌ر مۆنومێنتی ئەو نەمرانە لادرا.\nله کاتژمێر 2 داونیوه‌ڕۆ به‌رنامه به خوێندنه‌وه‌ی سرودی نه‌ته‌وایه‌تی ئه‌ی ڕه‌قیب د له لایه‌ن تێکڕای به‌شدارانه‌وه مڕاسمه‌که دەستی پی کرد و ئینجا خۆلەکێک بێ ده‌نگی بۆ ریزگرتن له گیانی پاکی شه‌هیدان راگەیندرا .\nله سەرەتای رێوڕەسمەکە لە لایەن خاتوو نه‌سرینی قاسملو هاوسه‌ری شه‌هید د. قاسملو و کاک عه‌تا نه‌سیری به‌رپرسی کۆمیته‌ی مۆنومێنتی شه‌هیدانی ڤییه‌ن په‌رده له سه‌ر مۆنومێنته‌که لادرا، پێویسته بگوترێ که مۆنومێنته‌که به ئاڵای پیرۆزی کوردستان داپۆشرابو.\nکاک عه‌تا نه‌سیری له وته‌یه‌کی کورت دا به‌خێر هاتنی میوانه‌کانی کردو و سوپاسی به‌شداربوانی کرد. پاشان خوشکه نه‌سرینی قاسملو له وته‌یه‌کی کورت دا خۆشحاڵی خۆی له‌وه ده‌ربڕی، که وه‌ها کارێک له یادی 21 ساڵه‌ی شه‌هیدانی ڤییه‌ن دا کراوه‌و به هه‌نگاوێکی زۆر باشی وه‌سفکرد.\nپاشان په‌یامی حدکا له لایه‌ن به‌ڕێز کاک حه‌سه‌نی شه‌ڕه‌فی یه‌وه پێشکه‌شکرا و هەروەها کاک رەحیمی محەممەدزادە پەیامی دەفتەری سیاسی حیزبی دێمۆکراتی کوردستانی بەم بۆنەوە پێشکەش کرد. پەیامی کۆمیته‌ی ئاشتی و یه‌کبون په‌یامێکی دیکەی ئەم بۆنەیە بوو که له لایه‌ن کاک که‌ریمی فه‌رخه پوره‌وه پێشکه‌ش کرا. که‌سایه‌تی تێکۆشه‌ر و دۆستی هه‌ره نزیکی ده‌ورانی خه‌بات و تێکۆشانی د. قاسملووی نەمر، مامۆستا عبدوڵڵا حه‌سه‌ن زاده وته‌یه‌کی بەم بۆنەوە و له یادی ئه‌م رێبەرە مەزنەدا پێشکه‌ش کرد.\nمامۆستا سه‌رەتای قسه‌کانی به سڵاو له ڕێبوارانی ڕێگای پڕ له شانازی د. قاسملو ده‌ستپێکردو ئاواتی خواست که تێکڕای ڕێبوارانی ڕێگه‌ی ئه‌م شه‌هیده مه‌زنه‌ی گه‌له‌که‌مان به یه‌کگرتن و ته‌بایی و برایه‌تی هه‌رچی زیاتر به وته به‌نرخه‌که‌ی دوکتۆر قسملوی شه‌هید که ده‌ڵێ: "باشترین پاداش بۆ شه‌هیدان ده‌رێژه‌دانی ڕێگایانه" وه‌فاداری ده‌رببڕن. وتیشی ئه‌م وه‌فاداریه ته‌نیا و ته‌نیا به یه‌کگرتن و وه‌لانانی ناکۆکی و ده‌مارگرژیه‌کان دێته دی.\nبه‌ڕێزیان لە بەشێکی دیکەی وتەکانی دا وتی: ئه‌وه‌ش یه‌کێکه له عه‌زه‌مه‌تیه‌کانی دوکتۆر قاسملو، ئه‌گه‌ر دوکتۆر قاسملو له حه‌یاتی دا هه‌مو هه‌وڵی ئه‌وه بوو که نه‌ته‌وه‌ی کوردو هێزه سیاسیه‌کانی به برایەتی و ئاشتی به‌یه‌که‌وه هه‌ڵسوکه‌وت و بکەن، ئه‌وه‌تا دوای 21 ساڵ شه‌هید بونیشی ڕێبوارانی له‌ده‌وری یه‌ک کۆده‌کاته‌وه بۆ ئه‌وه‌ی به دۆست و دوژمن نیشان بده‌ن که ئه‌ندامانی بنه‌ماڵه‌ی گه‌وره‌ی دیمۆکرات هه‌مو کات ده‌توانن روو به دۆست و دوژمن یه‌کڕیزی نیشان بده‌ن و به ئامانجه‌کانی قاسملو وه‌فادار بن.\nله به‌شێکی دیکه‌ی وته‌کانی دا مامۆستا ده‌ستخۆشی له کاک عه‌تا نه‌سیری وه‌ک که‌م ئه‌ندام و تێکۆشه‌ری دێرینی حیزب و هه‌روه‌ها هاوسه‌ره‌که بەڕێزەکەی خاتوو ئاره‌زوو کرد. مامۆستا له درێژه‌ی وته‌کانی دا گوتی ئه‌گه‌ر له وڵاتی ئوتریش ئه‌م نوسراوه‌یه‌ی که نزیکه‌ی چوارساڵ له‌مه‌وه‌به‌ر من شانازیم بوو بیده‌م به کاک عه‌تا و هاوڕێیان بۆ نوسینی له سه‌ر ئه‌م مۆنومێنته وشه به وشه به ته‌ئیدی دام و ده‌زگا پەیوه‌ندیداره‌کانی ئوتریشی نه‌گه‌یشتوه، به‌ڵام ئه‌وان هاوکاری ئێمه‌یان کردوه‌و ئه‌گه‌ر ئێستا به جێگای ترۆریسته‌کانی جمهوری ئیسلامی ترۆریسته ئێرانیه‌کان نوسراوه، دنیا ده‌زانێ که ترۆریستیه ئێرانیه‌کان کێن و چ که‌سانێک له ئێران دا ترۆریستن.\nدوابه‌دوای وته‌کانی مامۆستا په‌یامی هه‌ریه‌ک له یه‌کیه‌تی نیشتیمانی کوردستان، پارتی دیمۆکراتی کوردستان، ئه‌نجومه‌نی بزوتنه‌وه‌ی گۆڕان، پارتی ژیانی ئازادی کوردستان (پژاک)، مه‌ڵبه‌ندی کوردی له ڤییەن، ، ڕێکخراوی کۆمه‌ڵه کوردستانیه‌کان (فایکۆم) له لایه‌ن نوێنه‌رایه‌تیه‌کانه‌وه پێشکه‌ش کرا.\nکۆمه‌ڵه‌ی زه‌حمه‌تکێشانی کوردستان به‌م بۆنه‌وه په‌یامێکی بۆ به‌ڕێوه‌به‌رانی ئه‌م یاده‌ڕۆژه ناردبوو.\nناوه‌رۆکی تێکڕای ئه‌م په‌یامانه هه‌ڵگری داوایه‌کی گرینگ بوو، ئه‌ویش یه‌کگرتنی هه‌رچی زوتری هێزه‌کوردستانیه‌کان به گشتی و ته‌بایی و برایه‌تی بنه‌ماڵه‌ی گه‌وره‌ی دیمۆکرات و ڕێبوارانی ڕێگای شه‌هیدی مه‌زن دوکتۆر قاسملو به تایبه‌تی.\nدوکتۆر گوڵمرادی مرادی یه‌کێکی تر له که‌سایه‌تیەکانی بەشداری رێورەسمەکە بوو که له‌م یاده‌ڕۆژه‌دا په‌یامی پێشکه‌ش کرد.\nکاک ئه‌حمه‌دی شێربه‌گی به ده‌نگه پڕ له هه‌ست و به جۆش و خرۆشه‌که‌ی په‌خشانێکی به سۆزی به‌م بۆنه‌وه پێشکه‌ش کرد.\nکاک سه‌دیقی بابای تێکۆشەری دێرینی ناو ریزەکانی حیزبی دێموکرات په‌یامێکی کورتی پێشکه‌ش کرد.\nله به‌شیکی دیکه‌ی ئه‌م رێورەسمە دا نوێنەرانی هه‌ریه‌ک له حدک، حدکا، پژاک و فایکۆم تاجه گولینه‌یان له به‌رده‌م مۆنومێنتی شه‌هیدانی ڤییه‌ن دانا.\nکۆتایی ئه‌م ئەم رێورەسمە سرودی نه‌ته‌وایه‌تی ئه‌ی ڕه‌قیب بوو که به ده‌نگی کاک ئه‌حمه‌دی شێربه‌گی و هاوڕێیەتی تێکڕای به‌شدار بوان گوترایەوە.\nپێویسته بگوترێ خه‌ڵکانێکی زۆرله دۆستان و لایەنگران و ئه‌ندامانی هه‌ر دوو حدک و حدکا و هه‌روه‌ها ئه‌ویندارانی قاسملوی ڕابه‌ر له زۆربه‌ی وڵاته‌کانی ئوروپا‌وه بۆ به‌شداری له‌م ڕێوڕه‌سمه دا هاتبونه وڵاتی ئوتریش.\nئه‌م رێوڕه‌سمه له فه‌زایه‌کی ته‌واو دۆستانه‌دا کاتژمێر چوار و نیوی دوانیوه‌ڕۆ شوێنی ڕێوڕه‌سمه‌که‌یان به‌جێ هێشت.\nوێنەهەواڵی ئەم رێورەسمە لێرەوە ببینە\nبگه‌رێوه|ئەم بابەتە 2188 جار بینراوە| بینێره| چاپ


دۆسێ – پەڕە 115 – Knwe.org\nسەرەکی » دۆسێ (پەڕە 115)\n03/11/2017\tدۆسێ, مانشێت\nره‌وته‌كان- مام جه‌لال تاڵه‌بانی سه‌رۆك كۆماری عیراق له رۆژی هه‌ینی 11/5/2007 له‌نێوه‌ندی پێشوازییه‌كی گه‌رم و له‌به‌رده‌م ئاماده‌بوانێكی زۆری مامۆستا و خوێندكارانی زانكۆی کامبریج له بریتانیا، وتارێكی پێشكه‌ش كرد. سه‌رۆك مام جه‌لال باسی له قۆناغه‌كانی تێكۆشانی خۆی كرد له‌گه‌ڵ هه‌ڤاڵه‌كانی خه‌بات، له‌پێناو هێنانه‌دی مافه نیشتمانی و نه‌ته‌وه‌ییه ڕه‌واكانی گه‌لی كورد. جه‌نابی سه‌رۆك له‌پاش ته‌واوكردنی وتاره‌كه‌ی، وه‌ڵامی پرسیاری ئاماده‌بوانی دایه‌وه كه تێیاندا ...\nلەسەروبەندی شکستی ڕیفراندۆمەکەی هەرێمی کوردستان و لەتبونی خاکی عیراق وەزیرێکی سعودی سەردانی ڕەققەی کۆنەپایتەختی داعشی کردوو ئەو شارە ڕزگارکراو کاولبوەی بەسەرکردەوە ،لەژێر ناوی ئاوەدانکردنەوەی شارەکە، لەگەڵ هێزەکانی سوریای دیموکرات کۆبۆوە،سەردانێکی بەپەلەی بەرپرسێکی سعودی بۆ ئەو شارە جێی هەڵوەستەلەسەرکردنەو هەندێک پێیان وایە سعودیە دەیەوێت تەگەرەیەک بخاتە بەردەم هەژمونی تورکیاو لەم بوارەش کوردەکان وەک کارتی فشار لەدژیدا بەکار دەهێنێت. شاپشتیوانی بەغدادی کرد ...\nلاپەرە 115 لە 117« سەرەتا...90100110«113114115116117\t»


ده‌رباره‌ی ئێمه – SOLAV.EU\nئێمه بازارێكی سه‌ربه‌خۆین ئامانجمان خزماتگوزاری بازاركردنی ئه‌لیكترۆنیه واته بازاركردن به رێگای ئه‌نته‌رنێت بۆ هه‌رێمی كوردستان و ئێراق.\nبنكه‌ی سه‌ره‌كی ئێمه له شاری دووسلدۆرف ئه‌ڵمانیایه، خزمه‌تگوزاریه‌كانمان ته‌نها بۆ باشوری كوردستان و عیراقه.\nهه‌ر هاوڵاتیه‌ك كه دانیشتوی هه‌رێمی كوردستان و ئێراق بێت ده‌توانی كاڵا له بازاری سۆلاڤ ئه‌وروپا Solav.eu داوا بكات و نرخه‌كان پێشوو به ئۆنڵاین ره‌وانه بكات یان هاونیشتیمانانی كورد له ئه‌وروپا و گشت جیهان كاڵا بۆ كه‌س و كاره‌كانیان داوه بكه‌ن و نرخی كاڵاكان به ئۆنڵان بنێرن ئێمه‌ش كاڵاكان ره‌وانه‌ی كه‌س و كاره‌كانیان ده‌كه‌ین له هه‌رێمی كوردستان و ئێراق.\nفرۆشتنی كاڵاكان ته‌نها به رێگای ماڵپه‌ره‌كه‌مان ده‌بێت له ئه‌نته‌رنێت، له دوای داواكردنی هه‌ر كاڵایه‌ك و ره‌وانه‌كردنی نرخی كاڵاكه به رێگای ئۆنڵاین په‌سه‌ندی داواكار ده‌كرێت به گه‌یشتنی داواكه‌ی و نرخه‌كه. ئێمه‌ش له ماوه‌ی ١٥ رۆژدا كاڵاكان به ده‌ستی كڕیار یان کەس وکاری کڕیار ده‌گه‌ێنین.\nنرخه‌كانمان زۆر گونجاون و هه‌ر وه‌ك ئه‌وه كاڵا له بازاری ئاسایی ئه‌ڵمانیا بكریت و نرخی كاڵاكانیش تا ڕاده‌ێك هه‌رزانترن له كاڵای ئه‌ڵمانی له كوردستان و ئێراق، له به‌ر ئه‌وه ئێمه به‌ڕاسته‌وخۆ له ئه‌ڵمانیاوه به پۆستی تایبه‌ت بۆ داواکاران ده‌نێرین.\nكاڵاكانمان له گشت جۆر پێك دێت وه‌ك خواردن و خواردنه‌وه، كاڵای ئه‌لیكترۆنی، كاڵای كاره‌بایی، كه‌رسته‌ی خاوێنكردنه‌وه بۆ له‌ش و لار و ناو ماڵ، کاڵای تەندروستی، بۆ منداڵ، بۆ ئافرەتان، بۆ پیاوان، كه‌رسته‌ی پێداویستی ناو ماڵ و زۆری تر..\nده‌توانین هه‌ر كاڵایه‌ك بنێرین گه‌ر له ماڵپه‌ره‌كه‌شمان نه‌دۆزراوه، هه‌ر كاتێك دەتوانن په‌یوه‌ندیمان پێوه بكه‌ن بە نامەێک ئیمایل ناوی كاڵاكه‌مان بۆ بنێرن و ئێمه‌ش كاڵاكه په‌یدا ده‌كه‌ین و له ماڵپه‌ره‌كه‌مان ئاماده ده‌كه‌ین بۆ فرۆشتن.\nبۆ په‌یوه‌ندی تكایه په‌ڕی په‌یوه‌ندی هه‌ڵبژێره.


لە فیلمی ژووری "ژمارە هەشت"دا پیاوێک دەبینین کە بەرەو ژووری زیندان پەلکێشی دەکەن. لە دیمەنی داهاتوودا ژووری زیندانییەک هەیە کە کەسێک لە ژوورەوەیە و پاکەتی شقارتەیەک دەخاتە ئەو چەکمەجەیەی لە بەردەمیەتی. سەرەتا ئێمە ئەوەی دەیزانین ئەوەیە کە ئەم کارەکتەرەی ژوورەوە تەنها زیندانییەکی ترە و زیندانیی دووەم دەبێت لەگەڵیدا بژی، بەڵام ئایا ڕووداوەکان بەو جۆرە دەبن؟\nپاش کۆمەڵێک گفتووگۆی بێ وەڵام، زیندانی دووەم پرسیاری سنووقێک دەکات کە لەسەر جێگەی نووستنەکە دانراوە. زیندانیی یەکەم وەڵامی ناداتەوە، بەڵام زیندانیی یەکەم سوورە لەسەر ئەوەی کە دەیەوێت بیکاتەوە هەرچەندە زیندانیی یەکەم هۆشداریی دەداتێ لەوەی کە پاشان پەشیمان دەبێتەوە. سنووقەکە دەکاتەوە. ئەوەی دەیبینێت زیندانێکی هاوشێوەی ئەو ژوورەیە کە ئەوانی تێیدان، سەرەتا وا دەزانێت ئەمە تەنها دروستکراوە بەڵام پاش ئەوەی دەستی دەخاتە ناو سنووقەکەوە ئەوەی دەیبینێت ئەوەیە کە دەستی لە سەقفی ژوورەکەوە دێتە ژوورەوە.\nلێرەوە جیهانە خەیاڵی و ڕاستەقینەکەی کە دەرهێنەر و نووسەر ویستوویانە کاری لەسەر بکەن دەردەکەوێت. جیهانێکی هاوشێوەی جیهانە ڕاستەقینەکە لە سنووقێکی بچووکدا وەک کۆپییەک بۆ ئەو جیهانەی کە بوونی هەیە. لەم جیهانە سوریاڵی و خەیاڵیەدا زیندانیی دووەم بیرۆکەی ئەوەی بۆ دێت کە بە کردنەوەی سەری سنووقەکە بتوانێت هەلێک بدۆزێتەوە تا لە سەقفی ژوورەکەوە بچێتە دەرەوە و خۆی ڕزگاربکات وەک هەموو ئاواتی زیندانیەک، بەڵام ئایا دەتوانێت؟\nزیندانی دووەم دەیەوێت لە ژوورەکە بچێتە دەرەوە، بەڵام لەگەڵ هاتنە دەرەوەی ئەویشدا کارەکتەری هاوشێوەی ئەو لە سنووقەکە دێتە دەرەوە بەڵام زیندانیی یەکەم بە پاکەتی شقارتەکە دەیگرێت و ناهێڵێت بڕوات. ئەمە دەمان گەڕێنێتەوە بۆ دیمەنی یەکەم، ئەو کاتەی زیندانیی یەکەم دەبینین خەریکی پاکەتێکی شقارتەیە و جوڵەشی هەیە. پێمان دەڵێت کە پێشتریش کەسێکی تر هەبووە هەوڵی ئەوەی داوە کە لەم ژوورەدا هەڵبێت،کەواتە دەبێت زیندانیی یەکەم کێ بێت؟\nلە دیمەنی دواتردا ئەوە دەبینین کە زیندانیی یەکەم داوای ئەوە دەکات زیندانیی دواتر بهێننە ژوورەوە کەواتە بۆمان ڕوون دەبێتەوە کە زیندانیی یەکەم بەشێکە لە کارمەندانیی زیندانیەکە و چارەنووسیی زیندانیەکان بەرەو هەمان نادیاری دەبات.


ڕێبه‌رانی ئه‌وروپی موسوڵمانان هێرشه خوێناوییه‌كانی ئیسرائیل مه‌حكوم ده‌كه‌ن\nتانكه‌كانی له‌شكری ئیسرائیلی بۆمبارانی ناوچه‌ی باكوری كه‌رتی غه‌ززه‌یان كردووه و له ئه‌نجامدا 18 فه‌له‌ستینی كوژران، ئه‌م هێرشانه‌ش ده‌نگی ناڕه‌زایی له سه‌رانسه‌ری ئه‌وروپا و ڕۆژهه‌ڵاتی ناوه‌ڕاست‌دا به‌رز كرده‌وه.\nنوێنه‌ری تایبه‌تی نه‌ته‌وه یه‌كگرتووه‌كان ئه‌لڤارۆ دی سۆتۆ گوتویه‌تی ئه‌و به‌و هێرشه واقی وڕماوه و بانگه‌شه‌ی ئیسرائیلی كردووه كه به بێ دواكه‌وتن كۆتایی به كرداره له‌شكرییه‌كانی بهێنێت. وه‌زیری ده‌ره‌وه‌ی ئیتالیش هێرشه‌كه‌ی به كردارێكی كۆمه‌ڵ كوژی وه‌سف كردووه و داوای هه‌ڵوێسێكی هه‌نوكه‌یی نێوده‌وڵه‌تی كردووه بۆ كۆتایی هێنان به‌و توندوتیژییه‌ی ئه‌نجامدراوه.\nوه‌زیری ده‌ره‌وه‌ی به‌ریتانی مارگه‌ریت به‌كێت داوای له ئیسرائیل كردووه كه ڕێز له ئه‌ركه‌كانی سه‌ر شانی بگرێت و سزای كه‌سانی سیڤیڵ نه‌دات. فه‌ره‌نساش نیگه‌رانی خۆی له به‌رامبه‌ر ئه‌نجامدانی ئه‌و هێرشه نیشانداوه و شا عه‌بدوڵای ئوردونیش به كۆمه‌ڵ كوشتنێكی ناشرینی له قه‌ڵه‌مداوه. كۆشكی سپیش تاوه‌كو ئێستا ئه‌و هێرشه‌ی مه‌حكوم نه‌كردووه.


هه‌ردوو تۆڕی كۆمه‌ڵایه‌تی فه‌یسبوك و تویته‌ر، چین به‌وه تۆمه‌تبار ده‌كه‌ن سه‌باره‌ت به خۆپیشاندانه‌كانی هۆنگ كۆنگ، به مه‌به‌ست زانیاریی هه‌ڵه‌ی بڵاوكردوه‌ته‌وه، هه‌ربۆیه هه‌ردوو كۆمپانیاكه سه‌دان هه‌ژماریان هه‌ڵپه‌ساردوه.\nله راگه‌یه‌ندراوێكدا، كه له‌لایه‌ن تۆڕی كۆمه‌ڵایه‌تی تویته‌ره‌وه بڵاوكراوه‌ته‌وه، ئاماژه به‌وه‌كراوه 936 هه‌ژمار راگیراون و جه‌خت له‌وه‌كراوه‌ته‌وه ئامانج له هه‌ڵمه‌تی بڵاوكردنه‌وه‌ی زانیاریی هه‌ڵه "دروستكردنی ناكۆكیی سیاسییه له هۆنگ كۆنگ".\nكۆمپانیای تویته‌ر باسی له‌وه‌شكردوه له‌و لێكۆڵینه‌وانه‌ی ئه‌نجامیانداون، به‌ڵگه‌ی متمانه‌پێكراوی ئه‌وتۆ ده‌ستكه‌وتون، كه ده‌یسه‌لمێنن هه‌ڵمه‌ته‌كه له‌لایه‌ن حكومه‌تی چین-ه‌وه پشتیوانییكراوه.\nله‌دوای تویته‌ر، كۆمپانیای فه‌یسبوكیش رایگه‌یاند، ژماره‌یه‌ك هه‌ژمار و لاپه‌ڕه‌ی ناو تۆڕه كۆمه‌ڵایه‌تییه‌كه‌یان، خۆپیشاندانه‌كانی هۆنگ كۆنگ-یان كردوه‌ته ئامانج، هه‌ربۆیه دایانخستون.\nبه‌هۆی پرۆژه یاسایه‌كی تایبه‌ت به راده‌ستكردنه‌وه‌ی حوكمدراوان یان تاوانباران له هۆنگ كۆنگه‌وه به چین و هه‌رێمی تایبه‌تیی ماكاو و تایوان نیگه‌رانی لێكه‌وتوه‌ته‌وه و خۆپیشاندان و بارگرژی به‌دواداهاتوه.\nپرۆژه یاساكه تاوانه سیاسییه‌كان ناگرێته‌وه، به‌ڵام به‌شێكی زۆری دانیشتوانی هۆنگ كۆنگ، كه ژماره‌یان حه‌وت ملیۆن و 400 هه‌زار كه‌سه، نیگه‌رانیی ئه‌وه‌یان هه‌یه خه‌ڵك له چین له سایه‌ی سیستمی دادوه‌ریی به‌ره‌وڕوی ده‌ستبه‌سه‌ركردنی هه‌ڕه‌مه‌كی، پرۆسه‌ی دادگاییكردنی نادادپه‌روه‌رانه و ته‌نانه‌ت ئه‌شكه‌نجه‌دان ده‌بنه‌وه.\nهۆنگ كۆنگ له رێگه‌ی "گرێبه‌ستی به‌كرێدان" كه له ساڵی 1898دا واژووكراوه، دوای چه‌ندین ساڵی دورودرێژ له ساڵی 1997دا له‌ژێر فه‌رمانڕه‌وایه‌تیی به‌ریتانیاوه راده‌ستی چین كرا.\nله چوارچێوه‌ی راگه‌یاندنی هاوبه‌شدا كه واژووكرا، مافی ئه‌وه درایه هۆنگ كۆنگ كه تا ساڵی 2047 ته‌نها له بواره‌كانی سیاسه‌تی ده‌ره‌وه و به‌رگرییدا به چینه‌وه په‌یوه‌ست بێت و به سیاسه‌تی "یه‌ك وڵات، دوو سیستم" سه‌ربه‌خۆیی كارگێڕیی و پێكهاته‌ی خۆی بپارێزێت.


بڵاو بوونه‌وەی کتێبێک لەسەر "کوشتاری خەڵکی کورد بە دەست سپای ڕووسی تزاری"\nتاريخ: ۱۳۹۶ پنج شنبه ۲۴ فروردين ساعت ۱۱:۳۶ بازدید: 666 نظرات: 2 کد مطلب: 3643\nهاژه _ زۆرن ئەو گەل و نەتەوانەی وەبەر هێرشی زۆرداران و خوێن‌خۆران کەوتوون و گەلی کوردیش لەو کارەساتە چەپەڵ و قێزەونە بێ‌بەری نەبووە.\nیەکێک لەو کارەساتە مێژوویانەی کە کورد لەوێدا بۆتە قوربانی (کوشتاری خەڵکی کورد بەدەست سپای ڕووسی تزاری) لە ساڵی 1916 بووە کە ڕێزدار عەزیز وەلیانی سەرجەم ئەو نووسراوە و وتارانەی کە لە سەر ئەو کارەساتە نووسراوە لە تۆیی یەک کتێب‌دا کۆی کردونەتەوە و بە چاپی گەیاندووە.\nوەلیانی لە پێشەکی کتێبەکەدا تیشک دەخاتە سەر جینایەتی ڕووسی تزاری و دەڵێ: "ڕاستە جینایەتی سامناکی ڕووسی تزاری وەک یەکێ لە گەورەترین تاوانبارانی سەدەی بیستەم هیچ پاساوێک هەڵناگرێ، بەڵام ئەگەر تۆزقاڵێ لە کامێرای خەسارناسییەوە لێی بڕوانین بۆمان دەردەکەوێ کە کوردستان، بە توێشوویەکی پشت بە سوننەت کەوتە مەیدانی کێ‌بەرکێیەکی مۆدێڕن، کێ‌بەرکێ و شەڕێک کە خوڵقاوی پرۆسەی مۆدێڕنیتە بوو"\nکە لێرەدا کورد وەک تۆپی یاری کەوتبووە نێو گەمەی یاری زل هێزێکی وه‌ک عروسە سوورەوە کە بێجگە لە ماڵ وێرانی و کاولکاری هیچی دی پێ نەبڕا.\nئەم کتێبە لە چەند بەشی وەک (وتار، بیرەوەرییەکان، گێڕانەوە، کوشتار لە گوند و ئاواییەکان، وێنه) پێکهاتووە کە بەشی وتارەکان بریتین لە (ئاماژەیەک بە سەردەمی جینایەت و.../ عەزیز وەلیانی)، (حەوت بەڵگەی ڕاتڵەکێن/ حەسەن قازی)، (قەتڵی‌عامی خەڵکی سابڵاغ بە دەست ڕووسەکان/ ئا.گود هات)، (گوزارشتی میسیۆنی کوردستان لە سەر.../ ل.و.فاسووم)، (ئەلەکساندر ئەیاس و مینۆرسکی لە.../ ج. چالنکۆ)، (کوژرانی ئەیاس و کوشتاری.../عەبدوڵڵا سەمەدی)، (بەڵگەنامە / د.ئیسماعیل شەمس)، (سه‌دەمین ساڵوەگەڕی کوشتار / عەبدوڵڵا سەمەدی)، (سەد ساڵ دوای کوشتاری سابڵاغ / محەممەد ئەحمەدیان)، ( پرسەی هەزاران پەپوولە/ عەزیز وەلیانی)، (سیلە چاوێک بە سەردەمی پاش کارەسات / عەزیز وەلیانی) پێک‌هاتووە.\nهەروەها بیرەوەرییەکان لە دوو بە‌شدا کە بە گشتی بریتین لە (میرزا مستەفا مەحموودزادە /د.ئاسۆ)، (حاجی عەبدوڵڵا قازی، میرزا فەتاح قازی، حاجی مستەفا تەیموورزادە/ وەرگێڕانی عەزیز وەلیانی)، (ماجەڕای میرزا فەتاح قازی/ ڕەحمان میسباح قازی)، ( حەمەدی مەلا عەزیز / هاشم سەلیمی)، ( بۆیە دەگری خەندە بە سەر گریەیی من‌دا / شێخ ڕئووف زیایی)، (گۆشەیەک لە مێژوو / ئەحمەد شەریفی)، (دوو کورتە بیرەوەری / تورەج کەریمی)، (قازی شێخ تەها عەلایی بەرزەنجی / وەرگێڕانی عەزیز وەلیانی)، (میرزا محەممەد مەولوی / موحسین مەولوی) تێخزێندراون.\nلە بەشی گێڕانەوە‌دا (چەند کورتە گێڕانەوەیەک لە زمان بەرەی پێش خۆیان / هاشم سەلیمی) چاپ‌کراوە.\nلە فایلی کوشتار لە گوندەکاندا دوو نووسراوەی (سەردێڕێک و دوو گرێ / سەعدوون مازووجی)، (جینایەت لە ئاوایی لەج / هەمزە کاکەخزری) تێدا بەدی دەکرێ.\nشایانی ئاماژەیە کە ئەم کتێبە لە لایان نەشری "گوتار" و لە 317 لاپەڕەدا چاپ و بڵاوبۆتەوە.\nبرچسب ها: خەڵک, مێژوو , کارەسات, کتێب, کوشتار\nلەتیف سوڵتانی ۱۳۹۶/۶/۶\nزۆر سپاس و قەدرزانی بۆ کاک عەزیز وەلیانی، ئەم کتێبە ڕوونکەرەوەی گۆشەیەک لە مێژووی تاڵی کوردە. مێژووی خوێناوی و ڕەش و پڕ لە کارەساتی کورد، تژییە لە هەزاران لەو نەهامەتی و کوشتوبڕ و ماڵوێرانیانە....\nزۆر کتێبێکی بەنرخە و ئاوێنەی بەشێک لە ڕووداو ونەهامەتێکانی نەتەوەی کوردە بەدەستی ساڵداتی ڕووس


ئەڵمانیا ماوەی بەریەککەوتنی تاکۆتایی مانگی داهاتوو درێژکردەوە\n2020-05-27 15:41 104 جار بینراوە کۆمێنت\nهەرێمە فیدراڵیەکانی ئەڵمانیا خوازیاری ئەوەبوون کەڕێوشوێنە توندەکان سوک بکرێن\nکەناڵی دووی فەرمی ئەڵمانیا ZDF دوێنێ 26 ی ئایاری 2020 بڵاویکردەوە كه حکومەتی فیدراڵی و حکومەتە فیدراڵیەکانی ئەڵمانیا، جگە لەحکومەتی هەرێمی "تۆرنگن"، دواجار گەیشتنە ئەو بڕیارەی کەماوەی کۆتوبەندی بەریەک کەوتن لەئەڵمانیا بەڕەچاوکردنی جۆرێک لەڕەخساندنی دەرفەت تا 29 ی حوزەیران درێژکربکەنەوە.\nدوای دوو مانگ و نیو زۆرێک لەهەرێمە فیدراڵیەکانی ئەڵمانیا خوازیاری ئەوەبوون کەڕێوشوێنە توندەکانی روبەڕوبونەوەی کۆرۆنا سوک بکرێت، بەڵام ئەو داوایە ڕەوشەکەی ئاڵۆزترکرد.\nحکومەتە فیدراڵیەکان هاوڕا لەگەڵ حکومەتی فیدراڵیدا گەیشتنە ئەو ئەنجامەی جۆرێک لەدەرفەتی بەریەک کەوتنی خێزانەکان ڕێگەی پێبدرێت بەجۆرێک لە 10کەس یان دوو خێزان زیاتر پێکەوە نەبن، ئەویش دەبێ لەشوێنێکی کراوەدابێت.بەپێی ئەو بڕیارە بۆ ڕوبەڕوبونەوەی کۆرۆنا هێشتا کاتی تر پێویستەو هەڵسەنگاندنیشی پشت بەکەمبونەوە یان بەرزبونەوەی ڕێژەی تووشبوان دەبەستێت،\nحکومەتی هەرێمی تۆرنگن جیا لەهەرێمە فیدراڵیەکانی تر بڕیاری هەڵگرتنی هەموو کۆت و پێوەندو ڕێکارەکانیداو بڕیاریداوە ئەو ڕێکارانە تا 6ی حوزەیرانی داهاتوو بەردەوام بێت و ئەوان بۆچونیان پێچەوانەی هەرێمەکانی ترەو پشت بەڕێنمایی و هوشیارکردنەوە دەبەستن ئەو هەڵوێستەشیان لە پرۆتۆکۆلی کۆبونەوەی حکومەتی فیدراڵی و هەرێمە فیدراڵیەکانی ئەڵمانیادا تۆمارکراوە. هەر سەبارەت بەو هەڵوێستە بۆدۆ رامیلۆی سەرەوەک وەزیرانی هەرێمەکە ڕووبەڕووی ڕەخنەیه‌کی زۆر بوەوە.\nلەوکۆبونەوەیەدا ئەنگێلا مێرکڵی ڕاوێژکاری ئەڵمانیا قسەی لەسەر درێژکردنەوەی ڕێکارەکانی ڕوبەڕووبونەوەی کۆرۆنا کردوەو قسەکانیشی بارگاوی بوون بە بەڕاپۆرتی دیوانی ڕاوێژکاری و داوای کردووە بە هەستیاریەوە مامەڵە لەگەڵ ڕەوشەکەدا بکەن.\nهاوكات، سەرۆک وەزیرانی هەرێمی بایەرن مارکۆس زودەر داوایکرد یاسای ڕوبەڕوبەنەوەی پەتاو نەخۆشیەکان هەموار بکرێتەوە تا حکومەتە فیدرالیەکان دەستکراوەتربن لەبەرامبەر داواکاریە یاساییەکاندا بە ئاراستەی گشتی وەک ئەو وتی پێویستیمان هەیە چونکە ئەوە بەتەنیا پرسێکی ئەخلاقی نیە بەڵکو یاسایشە.\nتەندروستی جیهانی: رێژەیەكی پێوانەیی تووشبوون بەكۆرۆنا تۆماركرا 2020-07-10 23:09\nلەنزیك ئەنگێلا مێركل سیخوڕێك ئاشكرا بوو 2020-07-10 19:48


2020-02-15 15:37 151 جار بینراوە کۆمێنت\nخوێندنەوەی کتێبی جەستەیەکی لاواز بەخاچەوە\nلەشەوێکی تاریکی زستانی ساڵانی یەکەمی پاش ڕاپەڕین، لەسلێمانی، پیاوێکی قژلولی چاویلکە لەچاوم ناسی بەناوی دوکتۆر حەکیم. من لەگەرمیانەوە بۆ ئەوە هاتبوم لەپەیمانگای تەکنیکی سلێمانی تەندروستی کۆمەڵ بخوێنم، ئەویش هەروەها. هەریەکەمان مێژوویەکی جیاوازمان هەبوو.\nحەکیم لەسەرەتای شەستەکان لەسایەی چڕە دووکەڵی ماڵە سووتاوەکاندا لەگوندی ژاڵەناوی نزیک شاری دەربەندیخان لەدایکدەبێت، بەر لەهەموو شتێک، وەک مناڵە جووتیارێکی لادێی شەڕی ناوخۆی کوردی پێشوازی لێدەکات، پاشان هەژاری، ئینجا هەستکردن بەم دۆخە.\nکتێبی جەستەیەکی لاواز بەخاچەوە، لەم پاشخانەوە دەست پێدەکات. کە لەگوندەوە دێنە شار حەکیم لەجوتیارەوە دەبێت بەکرێکار. ئەم وەرچەرخانە ئەوەندە لەئاستی ئاگاییدا نییە هێندە کە لەئاستی کرداری و سیاسیدایە. جوتیار بوونەوەرێکی نەبووە لەئاگایی سیاسی چەپی کوردیدا. ئەمە ڕەگی دەگەڕێتەوە بۆ ئەو ڕقەی کە مارکس لەجووتیارانی هەیە، لەنووسینەکانی دەربارەی گوندی هیندی و هەروەها لەکتێبی ١٨ برۆمیردا مارکس ناشۆڕشگێڕی جوتیاران بەبێزاریی و زمانێکی سووکەوە ڕاڤە ئەکات. دەکرێت ئەم دەقە وەک ئەدەبی چەپی جوتیاری/کرێکاری بخوێندرێتەوە. بەڵام قورسیی ئەم دەقە لەوەدایە کە وەک دەقێکی شاراوە بخوێندرێتەوە. دەقی شاراوە چەمکێکی تایبەتە کە جوتیارناس و لێکۆڵەری گەورە جەیمس سکۆت پێمان دەناسێنێت. مەبەست لەدەقی شاراوە ئەو دەقانەیە کە هەڵگری خەسڵەتەکانی بەرگرین، بەڵام بە هۆکاری ئایدەلۆژی ناچنە خانەی ژانڕە ناسراوەکانەوە.\nبەجۆرێک نە جوتیاران وەک پەتاتەی ناو سەبەتەیەک وەهان و نە بونەوەرێکی دونیایەکی نەگۆڕی پڕ لە دوبارەن، وەک مارکس وێنایان دەکات.\nبەڵام ئەگەر ئەمە پاشخانی ئایدەلۆژی بێت، ئەوا بایەخی ئەم دەقە لە ئاستی تردا زێدە گرنگە. حەکیم بە ووردی و ڕاستگۆیی ئازاری ڕۆژانی بەندی خۆیمان بۆ دەگێڕێتەوە لە بەندیخانەکانی بەعس. ئەدەبیاتی ئێمە دەربارەی بەعس، هەوڵی ئێمە بۆ بەرجەستەکردنی ئازارەکانی بەعس هەمیشە خۆی لە دوو خەسڵەتدا بینیوەتەوە: یەکەم ئامار، دووەم، گشتگیریی.\nئێمە بەردەوام ژمارەی قوربانیان دەڵێین و باس لە تاوانی گەورە دەکەین. بەڵام ئەم میتۆدە لە کاتێکدا کاریگەری سنوردارە، بەڵام بە تێپەڕینی کات زیاتر و زیاتر موجەڕەد یان ئەبستراکت دەبێت. بە جۆرێک هیچ یادەوەرییەک بۆ ئازار دروست ناکات، بە تایبەتی لای ئەوانە کە بەعسیان نەدیوە. ئەم دەقەی د. حەکیم شێوازێکی ترە بۆ بونیادنانی یادەوەریی و هەوڵدان بۆ هەستکردن بە ئازار لە گەڵیدا. ڕەنگە ئەو قسەیە ڕاستیەکی تیادابێت کە دەڵێت، تراژیدیا ئازاری تاکەک کەسێکە بەڵام ژمارە زۆرەکان تەنها ئامارن. دونیای ئێمە لە کارکردن لە سەر یادەوەری، هاوسۆزی، ئیمپاسی، پەشۆکان، تراوما، زۆر هەژارە. ئەم دەقانە بنەمایەکی ئێجگار دەوڵەمەند دادەڕێژن کە ببنە کەرەستەی ئەدەبیاتێکی فیکری و ئەدەبی و فەلسەفی لەم بوارەدا.\nزۆرینەی ئەوانەی کە لە دونیای ئێمەدا ئازار دەچێژن خەڵکی سادەن بە ئاگایی و ڕۆشنبیرییەکی سنوردارەوە، بە جۆرێک توانای دەربڕینی ئازاریان لە ڕێگەی زمانەوە سنوردارە، ئەمەش وەها دەکات کە ئازارەکانیان تەنها لە سینگی خۆیاندا بمێنێتەوە و بە مردنی جەستەیان هەموو ئەو ئازارەی کە چەشتویانە لە گەڵ خۆیاندا بیبەن. لێرەدا حەز ئەکەم ساتێک لە سەر فەلسەفەی ئازار بوەستم، بە هاوکاری ئازار چەشتویەکی دیاری دونیا کە بیرمەندی گەورەی جولەکە ژان ئەمارییە. ئەماری لە بەلجیکا لە لایەن نازییەکانەوە دەگیرێت و بەند دەکرێت، پاش ئازاردانێکی زۆر لە هۆلۆکۆست ڕزگاری دەبێت. ئەماری کاری فیکریی زۆری لە سەر ئەشکەنجە و ئازار و زمان و جەستە کردوە. یەکێک لە دێرە سادە و کاریگەرەکانی ئەو ئەوەیە کە ئازار بۆ ساتێک ڕەنگە وەها هەست بکەیت تەواوبوە، بەڵام هەتا ئێستاش هەر کاریگەری ماوە. بەو مانەیە کەسی ئەشکەنجە دراو، هەرگیز ناتوانێت ببێتەوە ئەو کەسەی پێش ئەشکەنجەدان. ئەشکەنجە هەمیشە لە ئاگایی و جەستە و یادەوەری کەسی ئەشکەنجەدراودا ناسڕێتەوە. گەرچی تەکنیکەکانی ئەشکەنجەدان لە دونیای ئەمڕۆدا هەوڵی ئەوە ئەدەن کە هیچ شوێنەوارێک بەجێنەهێڵین، بە هۆکاری ڕای گشتی و مافەکانی مرۆڤ و پیئاڕ. بەڵام هەرچەندە شوێنەواری جەستەیش بونی نەبێت، ئەشکەنجە ناسڕێتەوە.\nئەشکەنجە گۆڕینی مرۆڤە بۆ تۆپەڵێک لە گۆشت، بەرکەوتنی مرۆڤە لە مرۆڤ لە شێوازی لاقەکردندا، بەزاندنی سنوری مرۆڤە لە لایەن مرۆڤێکی ترەوە بە ئامانجی سڕینەوە مرۆڤبونی ئەویتر. بۆیە بە ئاگابون لە ئەشکەنجە بنەمای مرۆڤ بونی ئێمەیە، وەک مرۆڤ، چونکە کرۆکی دەرکەوتنی بون لە نەفیکردنیدایە.\nبۆچی بونی یادەوەری و ئاگایی و هەستکردن بە ئەشکەنجە و ئازار بۆ ئێمە لە ئەمڕۆدا گرنگە. پێش هەموو شتێک هێشتا ئەشکەنجە کۆتایی نەهاتوە. گەر کەسێک لە کۆمەڵگایەکدا لە لایەن دەسەڵاتەوە ئەشکەنجە بدرێت، ئەوا وەک ئەوە وەهایە کە هەموو ئەندامانی کۆمەڵگا ئەشکەنجە درابێت. چونکە ئازاردانی کەسێک بنەمای ئەوە دادەڕێژێت کە هەموو کەسێک ئەگەری ئەوەی هەبێت ئازار بدرێت. بۆیە گەر بمانەوێت کۆمەڵگایەکی بێ ئەشکەنجەمان هەبێت دەبێت بە ئاگابین لە ئەشکەنجەی ئەوانیتر چ لە ڕابوردوو چ لە ئێستادا.\nوەک ئاماری دەڵێت کرۆکی نازیسیزم ئەشکەنجەبوو، کرۆکی بەعسیزم و زۆرێک لە ڕژێم و دەسەڵاتەکانی تری ئەم ناوچەیە ئەشکەنجەیە.\nگەر رژێمێک یان دەسەڵاتێک کرۆکەکەی ئەشکەنجەبێت، ئەوا ناتوانێت مامەڵەی مرۆڤ وەک مرۆڤ بکات و لەهەمووی ئازاراوی تر ئەوەیە کە ناتوانیت وەک مرۆڤ لەسایەیدا بژیت.\nگەڕانەوەی لێڤایەسانی روسی د.سەردار عەزیز\n2020-07-13 18:21 20 جار بینراوە\nهەندێک سەرنجی سەرەتایی بۆ تێگەیشتن لەدەروێش د.سەردار عەزیز\n2020-07-12 20:10 20 جار بینراوە\nقوڵتر لە قەیران د.سەردار عەزیز\n2020-07-08 11:05 50 جار بینراوە\nتورکیاو تیورەی زەلکاو د.سەردار عەزیز\n2020-07-05 18:04 33 جار بینراوە\nکەرتی تایبەت و کەرتی گشتی: دڵداری یان مارەکردن؟ د.سەردار عەزیز\n2020-07-05 01:32 41 جار بینراوە\nرەگەزپەرستی میتۆدو تیورەی سیاسی د.سەردار عەزیز\n2020-07-04 15:24 30 جار بینراوە\nتورکیاو کورد: چی دەگوزەرێت؟ د.سەردار عەزیز\n2020-06-28 11:27 40 جار بینراوە\nهێرشی تورک و دوو سەرنج د.سەردار عەزیز\n2020-06-27 15:04 30 جار بینراوە\nچین و ئەمریکاو کورد د.سەردار عەزیز\n2020-06-22 14:47 59 جار بینراوە\nعوسمانییەت: بە ئاشتی، بە شەڕ د.سەردار عەزیز\n2020-06-21 11:45 38 جار بینراوە\nگەوجاندنی پۆستمۆدرێن د.سەردار عەزیز\n2020-06-17 19:23 48 جار بینراوە\nهێرشەکانی تورکیا د.سەردار عەزیز\n2020-06-15 16:53 55 جار بینراوە\nدانوستانی عیراق و ئەمریکا د.سەردار عەزیز\n2020-06-14 00:03 69 جار بینراوە\nئەمریکاو عیراق، دانوستان د.سەردار عەزیز\n2020-06-07 19:19 60 جار بینراوە\nساتە کیسنجەرییەکان! د.سەردار عەزیز\n2020-06-01 20:24 63 جار بینراوە\n٢٨ ساڵە/ ٢٨٠ ساڵ د.سەردار عەزیز\n2020-05-25 16:18 87 جار بینراوە\nبەتایبەتکردن، حوکمداری لەڕێگای کەرتی تایبەتەوە د.سەردار عەزیز\n2020-05-23 14:33 88 جار بینراوە\nلوئەی ئەلخەتیب، عيراق و گازو هەرێم د.سەردار عەزیز\n2020-05-22 11:28 71 جار بینراوە\nلەستایشی لامەرکەزیدا د.سەردار عەزیز\n2020-05-16 18:45 71 جار بینراوە\nکۆرۆنا چۆن دەمانگۆڕێت؟ د.سەردار عەزیز\n2020-05-04 15:51 79 جار بینراوە\nبای بای حوکمداری ئاسان د.سەردار عەزیز\n2020-05-02 15:52 107 جار بینراوە\nدێوی حوکمڕانی د.سەردار عەزیز\n2020-04-28 21:12 94 جار بینراوە\nحەنین بۆ بەغدا د.سەردار عەزیز\n2020-04-27 19:13 105 جار بینراوە\nبۆچی روسەکان لەسوریان؟ د.سەردار عەزیز\n2020-04-25 23:31 79 جار بینراوە\nچەند پرسیارو وەڵامێک ئایا، جەنگی سێیەمی جیهانی بەڕێوەیە؟ د.سەردار عەزیز\n2020-04-25 16:25 97 جار بینراوە\nئەفیونی کشتوکاڵ د.سەردار عەزیز\n2020-04-24 17:55 85 جار بینراوە\nچەند سەرنجێکی سەرەتایی لەسەر رووداوی کۆرۆنا لەکۆمەڵگای ئێمەدا د.سەردار عەزیز\n2020-04-20 21:58 92 جار بینراوە\nشەڕی ناوخۆی کوردی! د.سەردار عەزیز\n2020-04-18 21:13 104 جار بینراوە\nئۆراسیا و شوناسی كوردی! د.سەردار عەزیز\n2020-04-15 13:29 98 جار بینراوە\nئایا چین شەڕ دەکات؟ د.سەردار عەزیز\n2020-04-13 14:51 92 جار بینراوە\nلە كەركوك 89 كەسی دیكە تووشی ڤایرۆسی كۆرۆنا بوون ...\nنوێترین نرخی نه‌وتی خاو بزانه\nوەزیری تەندروستی ئەڵمانیا: ئەگەر پابەندی ڕێنماییە...\nوه‌زاره‌تی ته‌ندرووستی عیراق چاكبوونه‌وه‌ی نزیك...\nحكومەتی هەرێم، نزیكەی 500 ملیۆن دیناری قەرزی جۆراو...\nقوباد تاڵە‌بانی: هەنگاوێكی گرنگمان نا بەرەو خزمەتك...\nنرخی دۆلار بەرز بۆوەو تمەنیش زیاتر دابەزی\nهاوپەیمانی فەتح بانگهێشتی مستەفا كازمی دەكات بۆ ئە...\nحزبایەتی وەلادەنێین خزمەتکرنی میللەتەکەمان لاگرنگت... رێبوار ستار\nکۆمیدیای بڕیارەکەی پارێزگاری هەولێر ئومێد قەرەداغی\nدیوەکەی تری مرۆڤ فەیسەڵ عەلی\nگەلەری... سەردانی تیمێكی یەكێتی بەسەرۆكایەتی لاهور شێخ جەنگی بۆ ئیدارەی گەرمیان 2020-07-13\n1 نرخی تمەن زیاتر دابەزی\n2 دۆلار بەرزبۆوە\n3 مووچەی چەند وەزارەتێكی دیكە دابەش دەكرێت\n4 نرخی نەوت بەرزبووەوە\n5 نرخی دۆلار بەرز بۆوەو تمەنیش زیاتر دابەزی\n6 رۆژێک پشووی فەرمی راگەیەندرا\n7 لەمەودوا بە 50 هەزاری پشكنین دەتوانیت بچیتە هەولێر


(ڕەوانەکراوە لە نەورۆز لە کوردەواریداەوە)\nنوێ ڕۆژ یان نەورۆز لە کوردەوارییەکەی خۆماندا، لە کەس شاراوە نییە کە کورد ھەر لە بنەچەکدا (بنێڕا)، گەلێکی ئاژەڵدار بووە و بە دەم ئاژەڵداریشەوە کشتوکاڵیشی کردووە. کەوابوو گەڕیانی وەرزەکانی و گۆڕانە وەرزییەکان، لە ژیانی ئەو گەلەدا گرینگی تایبەت بە خۆی ھەبووە. بە تایبەتی کوردستان نیشتمانێکی کوێستانییە و وەرزی زستان لە کۆندا تەمەنێکی درێژتر لە ئێستای ھەبووە و ئێستاش پیاوە بەتەمەنەکانی کورد باشیان لەبیرە کە جاری جاران (ساڵی ساڵان) بەفرێکی قورس دەباری و جار ھەبووە ھەتا دوو مانگ لە بەھاریش تێپەڕیوە و بەفر ھەر نەتواوەتەوە و زەوی و ڕێ و بانی بەر نەداوە. لەو حاڵەتەدا کوردی ئاژەڵدار دەکەوێتە تەنگژەی بێ تفاقی و بێ ئازوقەیەیی (ئاوردوویی). بە پێی ھەموو ئەو ھۆکارانە، کە ھەم سرووشتی و ھەمیش ھەرێمییە کورد تەواو بوونی وەرزی تووش و سەرمای (سەرما و سۆڵەی) زستانی کردبێتە جەژن.\nلە مێژووی جەژنە ئێرانییەکاندا جەژنێکیش ھەیە بە ناوی جەژنی مێھرەگان. ئەو جەژنە یەکەم رۆژی پاییز بووە. مەڕدار لەو رۆژەدا بەرانیان لە مێگەل بەرداوە. واتە ئەو ڕۆژە ڕۆژی بەرانگرتنی مەڕ بووە. بۆیە ئەو ڕۆژەش کراوە بە جەژن و بە مێھرەگان ناوی دەرکردووە و مامۆستا ھێمن لەسەر ئەو باوەڕەیە کە ھەر ئەو ناوی جەژنی مێھرەگانە دواتر بووەتە مێھرەجان و بە تایبەتی عەرەبەکان بە زۆربەی جەژن و کۆڕەکانی خۆیان دەڵێن مێھرەجان. بە گشتی مەودای نێوان جەژنی مێھرەجان و جەژنی نەورۆز پێنج مانگە. "مەڕ بە پێنج مانگ دەزێ. پێشینیان دەڵێن بەرخ پاش سەد ڕۆژ ڕووحی وەبەر دێ و مەترسیی بەرئاویتن کەم دەبێتەوە. جەژنی سەدە کە ئێستاش لە زۆر شوێنی کوردستان دەیکەن و پێی دەڵێن "بێڵن دانا"، پێوەندیی لەگەڵ ئەم باسە ھەیە. دوو مانگ پایز و سێ مانگ زستان دەکاتە پێنج مانگ و لە شەوی یەکەمی بەھاردا زەوی مەڕ دێ و جەژنی ھەرە گەورەی مەڕدارە.\nئاگر وەک ھێمایەکی کۆنی کورددەستکاری\nسەرەڕای ئەوەی کە لە ھەندێ لە ئەفسانە کۆنەکاندا باس لەوە دەکرێ کە ئەو ڕۆژەی مرۆڤ بۆ یەکەم جار ئاگری تێدا دۆزیوەتەوە، دەکەوێتە کۆتا شەوی زستان و یەکەم ڕۆژی نەورۆز و ھەموو ساڵێک ئەو ڕۆژەی وەک ڕۆژێکی ئەگەر نەشڵێین پیرۆز لانیکەم سەیر و سەمەرە سەیر کردووە، بەڵام بە گشتی ئاگر لە باوەڕی کۆنی کوردەواریی خۆماندا ھێمایەکی لە مێژینەیە. کەس نکۆڵی لەوە ناکات کە بەر لە ھاتنی ئایینی ئیسلام کوردەکان زەردەشتی بوون. ئەوان ئاگرپەرست نەبوون. بەڵکو ئاگر بەلایانەوە وەک ھێمایەکی پیرۆز پارێزراوە.\nھەر لە کۆنەوە مرۆڤ کە بیری لە پێکھاتەی جیھان کردووەتەوە، پێی وا بووە کە ئەم جیھانە لە چوار توخم پێک ھاتووە:-\nنەورۆز لە شیعری شاعرانی کورددەستکاری\nوەرگیراو لە «https://ckb.wikipedia.org/w/index.php?title=نەورۆز_لە_کوردەواری&oldid=669209»\nدواجار لە ١٣:٥٣ی ٢١ی ئازاری ٢٠٢٠ دەستکاری کراوە


ڕه‌وتی دانوستاندنی یه‌کێتیی ئه‌ورووپا له گه‌ڵ تورکیه بۆ ئه‌ندامه‌تی، ده‌بێ خێرا بکرێته‌وه - Radio Sweden Kurdish - رادیۆی سوید Radyoya Swêdê | Sveriges Radio\nڕه‌وتی دانوستاندنی یه‌کێتیی ئه‌ورووپا له گه‌ڵ تورکیه بۆ ئه‌ندامه‌تی، ده‌بێ خێرا بکرێته‌وه\nبڵاو کرایه‌وه torsdag 10 september 2009 kl 16.21\nدانوستاندنه‌کانی ئه‌ندامێتیی تورکیه له یه‌کێتیی ئه‌ورووپادا، زۆر به خاوی ده‌چنه پێش. نزیکه‌ی پێنج ساڵ له‌و ڕۆژه‌ی یه‌کێتیی ئه‌ورووپا ڕایگه‌یاند ده‌رگاکانی وتووێژی ئه‌ندامه‌تی به‌ره‌و تورکیه ده‌کاته‌وه، ده‌رباز بووه که‌چی به کرده‌وه، هه‌ر هه‌موو هه‌نگاوه‌کان، بزرن.\nله ئۆکتۆبری ساڵی ٢٠٠٤دا هیوا و دڵخۆشی یه‌ک له زۆر دڵان گه‌ڕا کاتێ ڕاگه‌یه‌نرا که یه‌کێتیی ئه‌ورووپا ده‌رگاکانی به نیوه تاکیش بێ، به‌ره‌و دانوستاندن له‌ته‌ک تورکیه‌دا ده‌کاته‌وه. به‌ڵام له‌م پێنج ساڵه‌دا ئه‌م ده‌رگایانه زۆرتر له‌وه نه‌کرانه‌وه. مارتی ئه‌ختیساری خه‌ڵاتوه‌رگری ئاشتیی ساڵی چوو، که ئێستا سه‌رۆکی کۆمیسیۆنی سه‌ربه‌خۆی دانوستنه‌کانی ئه‌ندامه‌تیی تورکیه‌یه هه‌ر ئه‌م بۆچوونه‌ی هه‌یه.\nکاری چاکسازی له تورکیه قه‌تیس ماوه و ناچێته پێشێ. به‌ڵام له‌وه‌ش خراپتر ئه‌وه‌یه که ڕێبه‌رانی یه‌کێتیی ئه‌ورووپا بۆچوونی خۆیان گۆڕیوه و وه‌ک پێشوو له دڵه‌وه به خێرهێنانی تورکیه وه‌ک ئه‌ندام ناکه‌ن. \nئه‌ختیساری ده‌ڵێ: ئه‌وه‌ی به‌لای منه‌وه زۆر خراپه ئه‌وه‌یه که له ناو یه‌کێتییه‌که‌دا هه‌ندێ سه‌رۆکوڵات و ڕێبه‌ری سیاسیی یه‌کێتییه‌که، ڕوانگه‌کانی خۆیان گۆڕیوه. بۆیه ئێمه پێمان وایه ئه‌وه‌ی گرنگه ئه‌وه‌یه که ده‌بێ هه‌ر هه‌مان یاسا ڕه‌چاو بکرێن کاتێ ئێمه خۆشمان بووینه ئه‌ندام. واتا گشت ده‌رگاکانی وتووێژ، بکرێنه‌وه.\nیه‌کێتیی ئه‌ورووپا ده‌بێ ژیان بخاته‌وه ئه‌م وتووێژانه‌وه ده‌نا خه‌ڵکی بڕوایان پێی نابێت و مه‌ترسیی ئه‌وه‌ش هه‌یه که تورکیه زیاتر له پێشوو به‌ر به ڕه‌وتی چاکسازییه به‌ڵێندراوه‌کانی خۆی بگرێ و به قه‌تیسکراوی بیانهێڵێته‌وه.\nدانوستاندنه‌کانی ئه‌ندامه‌تیی تورکیه، تا ڕاده‌یه‌کی زۆر له به‌ر ئه‌و ڕه‌خنانه‌ی له سه‌ر چاکسازییه نه‌کراوه‌کان و پێشنه‌که‌وتن له بواری ڕه‌چاوگرتنی مافی مرۆڤ له تورکیه لێی ده‌گیرێن، تا کوو ئێستا وه‌دوا که‌وتوون. هه‌روه‌ها پرسی چاره‌دژواری قوبرس که چه‌تی ناو چه‌رخی وتووێژه‌کان بووه.\nبه‌ڵام له گوێن مارتی ئه‌ختیساری، ئه‌وه خاوی و نابه‌دڵیی یه‌کێتیی ئه‌ورووپایه که له‌مپه‌ری هه‌ره گه‌وره‌یه له‌م بواره‌دا و ئه‌و ره‌فتاره‌ی ئێستا له‌گه‌ڵ تورکیه ده‌کرێ پێشتر له‌گه‌ڵ هیچ وڵاتێکدا که داوای ئه‌ندامێتیی له یه‌کێتیی ئه‌ورووپادا کردووه، نه‌کراوه.\nمارتی ئه‌ختیساری هیواداره که له‌مه به‌دوا ڕه‌وتی دانو‌ستاندنه‌کان، خێراییه‌کی زیاتر به‌خۆوه بگرێ. هه‌ر به‌و مه‌به‌سته‌ش ئه‌مڕۆ کومیسیۆنی سه‌ربه‌خۆی دانوستاندنه‌کان له گه‌ڵ تورکیه ئه‌م پرسه‌ی له‌گه‌ڵ کاربه‌ده‌ستانی سویدی، وه‌ک سه‌رۆکی ده‌میی یه‌کێتیی ئه‌ورووپا هێنایه گۆڕێ. ئه‌ختیساری ده‌ڵێ هیوام ئه‌وه‌یه که بتوانین ده‌رگا داخراوه‌کان بکه‌ینه‌وه.\nمراد جوان، ڕۆژنامه‌وانی کوردی نیشته‌جێی ستۆکهۆڵم، پێی وایه خاوچوونه پێشه‌وه‌ی ئه‌م دانوستاندنه، لایه‌نێکی دیکه‌شی هه‌یه ئه‌ویش خودی تورکیه‌یه و کێشه‌کانی ناوخۆیی ئه‌م وڵاته.


“بڕینی بودجەی هەرێم لەلایەن بەغداوە دوورە” – تۆڕی میدیایی خەڵک\n2019/09/18 - 11:01 AM\nسەرۆكی لقی سلێمانی سەندیكای ئابووریناسانی كوردستان ڕایدەگەیەنێت، گەشبینین بە ڕێككەوتنی نێوان هەرێم و بەغدا.\nسەردانی شاندەكانی هەرێم و بەغدا بۆ لای یەكتری بۆ گفتوگۆكردن لەسەر كێشەكانی نێوانیان بەردەوامە و تا ئێستاش ڕوئیایەكی دیار لە ئارادا نییە بۆ ڕێككەوتنی نێوان هەردوولا.\nنەوزاد شێخ كامیل سەرۆكی لقی سلێمانی سەندیكای ئابووریناسانی كوردستان بە (خەڵك)ی ڕاگەیاند، بەپێی ئەو سەردانانەی لە هەدوولا دەكرێت، بۆ گفتوگۆ لەسەر پرسی نەوت و بودجە و پەیوەندییەكانی نێوان هەردوولا وەكو ئابوریناسان گەشبینین بە ڕێككەوتنی نێوانیان.\nوتیشی”جیاوازییەكانی نێوان هەردوولا زۆر نین و ئەگەری ڕێككەوتن زیاترە”.\nئاماژەی بۆ ئەوەش كرد، ئێستا لەسەروبەندی ڕێككەوتنێكی نوێدان بۆ ئەوەی لە بودجەی ساڵی داهاتوو پشكی هەرێم یەكلایی بكەنەوە و نەبێتە مەترسی و هەر پەڕلەمانتارێك لێدوانێك بدات كێشە بۆ بودجەی هەرێم دروست بكات.\nلە ئەگەری رێكنەكەوتنی هەرێم و بەغدا، ناوبراو ئاشكرایكرد، ئەگەر نەگەیشتنە ڕێككەوتن، پێویستە حكومەتی هەرێم پلانێك بۆ خۆی دابنێت بۆ ئەوەی خۆی ڕێكبخاتەوە و داهاتەكان كۆبكاتەوە و سەرچاوەكانی داهات هەمەڕەنگ بكات و بیانبووژێنێتەوە، تاكو بتوانێت ئیدارەی هەرێمی پێبكات، بەڵام لە هەموو حاڵەتەكان بڕینی بودجە لەلایەن عیراقەوە بابەتێكی دوورە.\nسەبارەت بە دووبارەبوونەوەی قەیرانی چوار ساڵی راِبردوو لە هەرێم، ناوبراو ڕایگەیاند، بابەتی چوار ساڵ پێش ئێستا جیاوازە، چونكە پێشتر شەڕی داعش هەبوو، بودجە بڕدرا بوو، ئاوارەیەكی زۆر لە هەرێم بوونیان هەبوو، ئێستا ئەوە نەماوە و ئەوانەش بوونەهۆی بەهەدەردانی داهاتی هەرێم، لەبەرئەوە ئەو دۆخە دووبارە نابێتەوە.


نەوروٙزی هەورامی – هەورامان\nیانە هەورامانی بشناسدیٛ نەوروٙزی هەورامی\nنووسین و تۆژینەوە: محەممەد مورادی(باقلاوایی)\nبابەت: نەورۆزی هەورامی( پێوەندی نێوان پەنجەی تار و جێژنی سپەندارمەز)\n*** هەوڵێک بۆ یەک‌خستنەوەی بەڵگەکان لەگەڵ وتەکانی پێشینیاندا کە لەسەر ئەم مژارە هەیە و دەتوانێت ببێتە هۆی دەوڵەمەند بوونی ئەم باسە گەر پشتیوانی لێ بکرێت.\nوشەی جێژن لە یەسنەیYasna ئاوێستاییەوە هاتووە بە واتای پەسن و پەرستن. هەر ئەم وشەیە لە کوردیشدا بە گۆڕانێکی بچووک کراوە بە “یەزن” و لە گۆرانییە فلکلۆرییەکاندا ماوەتەوە و زۆرتر دەسپێکە بۆ ئەوەی بوێژ کەسێک ستایش بکات و بە بەژن و باڵایدا بچێت، دەکرێت بڵێین ئەم وشەیە تایبەتی کەسانی دیار و ڕۆژە تایبەتەکانە کە تێدا یان دیاردەی ئۆلی و ئایینی بەرجەستە دەکرێت یان نەتەوەیی و حەماسی؛ کە لە هەردوو شێوازدا ڕێز لێنان و گەورە کردنەوەی مژارێک دەبێتە بنێشتە خۆشەی دەمی خەڵک لەو ڕۆژەدا و وەک جێژن ناوزەدی دەکەن. ئەڵبەت لە ڕابردوودا کە ژیانی خەڵک گرێ‌دراوی کشت وکاڵ و ئاژەڵداری بوو هەموو ساڵێ بۆ شوکرانەبژێری و سپاسی یەزادنی مەزن لە کاتی خەرمان و برینگە و بێری ئاژەڵەکان کە بە جۆرێک بەرهەمی ساڵ بوو جێژنیان بۆ دەگرت و ئەم جێژنەش بە جێژنی شوکرانە ناوبانگی هەبوو.\nبەس هەندێ لەم جێژنانە هێندە گرنگ و تایبەتی بوونە کە بۆ چینێکی تایبەت و دیاری‌کراو نەبووە بەڵکوو گشت‌گیر بووە و هەموو خەڵکی کۆمەڵگەیێک یان نەتەوەیێک بەڕیوەیان دەبرد کە زۆرتر لە جێژن‌گەلی نەتەوەیی و ئایینی و هتد ئەم نەریتە بەرچاوە. بۆ نموونە جێژنی نەورۆز وەک جێژنێکی نەتەوەیی کەوا لەنێو گەلاندا بە شێوازی جیاواز بەڕێوە دەچێت و لە کوردستانیشدا هەڵوێستەی جودای لەسەر هەیە کە نموونەی هەرە بەرچاوی تێڕوانینی هەورامییەکانە لەسەر ئەم بابەتە و وێڕای باسی ساڵپێوی و ڕۆژژمێری شرۆڤەی دیکە هەڵدەگرێت و دەمەوێت ئەو ڕەهەندەی کە مەبەستمە ڕاڤەی لەسەر بکەم و ئەو لایەنە لەبیر کراوەی زیندوو بکەمەوە کە دەکرێت وەک هەنگاوێکی پێشکەوتوو لە ڕابردوویێکی دووردا بیخەینە بەرچاو.\n*پێنجەی تار یان پەنجە:\nلە ساڵپێوی ئاوێستاییدا کە هەتاوییە، دابەش‌کردنی ساڵ و بابەتی پێنج ڕۆژی مابووە یان پەنجە لە دەمژمێری ئێراندا گەلێک گرنگە. لە ڕۆژژمێری کۆنی ئێرانیەکاندا دروست ئەژماردن، سەرنج و وردبوونەوە لە ژمارە و چۆنیەتی ساڵ و مانگ و ڕۆژ بە بڕوای پتەو لەسەر داب و نەریتی ئۆلی داڕێژرابوو، هەتا ئەو جێگەیە هەر ڕۆژێکیان کردبوو بە پێنج (گا) یان کاتەوە کە لە زستاندا بە بۆنەی کورتی ڕۆژەکانەوە ئەم پەنجە دەبوو بە چوار کات؛ وە ئەم پەنج‌گایە لە ڕۆژژمێری کەونی ئێراندا یەکێک لە خاڵە سەرنج‌ڕاکێشەکانی دەمژمێری ئاوێستایی دێتە ئەژمار.\nبابەتی دووهەم باسی دابەش کردنی وەرزەکان و شەش جێژنی ساڵانەیە کە شایانی باس و تێڕامانە.\nدوازدە مانگی سی ڕۆژە دروست دەبێتە ٣٦٠ ڕۆژ، کە پێنج ڕۆژی مابووە لە ڕاستەی مانگدا ئەژمار ناکەن. ئەم پێنج ڕۆژە بە پەنجەی تار یان دزراو ناوی دەرکردووە کە لە چەمکی ڕۆژژمێریدا بە (خمسە مسترقە) ناوبانگی هەیە. لە ڕابردوودا بە تایبەتی ئەم ڕۆژە جێژن و شایانەیان دەگرت کە وەک ڕۆژی گەڕانەوەی فرووهەرەکانیان دەزانی بۆ نێو خان و مانی خۆیان. هەر ساڵ کە ٣٦٥ ڕۆژ و کەمەکێ خوارترە و ئەم کەمەکە نزیکەی شەش کاژێرە؛ وە بۆ ڕاگرتنی ڕاست و دروستی ساڵی هەتاوی ئەم کورت هێنانەیان کەبیسە ئەژمار دەکرد و مووبەدەکان لە سەردەمی ساسانەکاندا هەر چوار ساڵ جارێک ڕۆژێکیان بە پەنجە زیاد دەکرد کە ئەو ڕۆژی شەشەمە دەبوو بە ئەڤەرداد یان ڕۆژی زیادە.\nناوی یەکەمی هەر مانگێ بە ناوی ئاهەورامەزدایە. لە ڕۆژی دووهەمەوە هەتاکوو ڕۆژی حەوتەم بە ڕیز ناوی شەش ئەمشاسپەندی زەڕدەشتییە کە بریتین لە: بەهمەن، ئۆردیبەهێشت، شەهریوەر، سپەندارمەز، خوەرداد و مۆرداد. لە ڕۆژژمێری ئاوێستاییدا حەوتە نەبووە بەڵکوو هێ خەڵکانی سامییە، بەڵام کریستێن سێن و نیبێرگ پێیان وایە کە ئێرانییەکانیش حەوتەیان هەبووە. لێرەدا مەبەستی ئێمە زۆرتر سپەندارمەزە کە بە ئێسپەنداد جێژنیش بەناوبانگە و لەم ڕۆژەدا جێژنیان ڕێک‌دەخست. خشتەی ئەو نێوانە لە ژێرەوە بۆ ڕازاوە کردنی بابەتەکە دەهێنین کە بریتییە لە:\nئاوێستایی پالەویی مانای وشەکان\nئەهوورمەزد ئەهۆرمەزد یەزدانی هەستی بەخش و زانا\nوەهوومەنە وەهوومەن بەهمەن یان بیری چاک\nئەشا وەهیشت ئەرتە وەهیشت ئۆردیبەهێشت یان باشترین ڕاستی\nخشەترە وەئیرە شتریوەر شەهریوەر یان پاشایی بەهێز\nسپێنت ئارمەئیتی سپەندارمەت یان مەز خاکەڕایی\nهەئورڤەتات خۆردات تەندروستی و سەلامەتی\nئەمێرتات ئەمۆردات نەمری\nلە ڕاستیدا سپەندارمەز ڕۆژی زەمینە کە ژیان بەخشە و ژین و ژیواری مرۆڤ و هەموو ئاژەڵێک پەیوەستە پێوە کە لەباری سروشتییەوە، بە بۆچوونی پێشینیان لەم ماوەیەدا زەوی هەناسە دەکێشێت و گیانی وەبەردا دێتەوە دوای قەیرێ لە ڕچە بەستن و نووستن؛ هەر بۆیە ڕێزی تایبەتی ئەم ڕۆژە لەباری ژیان بەخشییەوە بەرچاو بووە. شتێکی دیکە کە شایانی باس کردنە بابەتی شوبهاندنی ژنە بە زەمینەوە کە لەباری وەبەرهێنان و پەروەردە و ژیانەوە لێک‌دەچن و دەکرێت بڵێین لە ئێرانی کۆندا ئەو فریشتەیە کە پارێزەری زەمین بووە ئافرەتێکی دروست و داوێن پاک بووە کە لە ئەوپەڕی لەخۆبردوویی و خاکەڕاییدا بووە، هەر بۆیە لە هەرێمی هەوراماندا کە لەپێشدا وەک گۆران دەناسران و ژیانێکی خۆجێ و یەک‌جێیان هەبووە و بەرەڤاژی کوردەکانی دیکە کەوا ڕەوەند و کۆچەر بوونە ئەمان وەرزێر و جووتیار بوونە و لەم شێوە ژیانەشدا بە پێچەوانەی ژیانی شوانکارەییەوە ژن پێشەنگی ژیانە و خاوەن ڕێز و حورمەتی تایبەتە. وە ئەم جێژنەش وێڕای بابەتی ڕۆژژمێری و ساڵ‌پێوی دەکرێت شیمانەی ئەوەشی بۆ بکرێت کە لایەنێکی دیکەی، ڕێز لێنان لە پلە و پایەی ژن بووە وەک جەمسەری سەرەکی ژیان و بەرهەم‌هێنان.\n*مەردگیران یان سپەندارمەز:\nڕۆژی پێنجەمی هەموو مانگێک ناوی سپێنتە ئارمەئیتیspenta-Armaiti لێنرا بوو کە چوارەمین ئەمشاسپەندی ئۆلی زەڕدەشتییە. ئەم وشەیە تێکەڵێکە لە (سپێنتە) یان (سپەند) بە مانای خاوێن و پیرۆز، وە (ئارمەئیتی) بە واتای لەخۆ بردوویی و خاکەڕاییە؛ کەواتە ناوی ئەمشاسپەند بە واتای سازگاری، خاکەڕایی و لەخۆبردوویی باش و پیرۆزە. سپەندارمەز ڕۆژی پێنجەمی هەموو مانگێک و مانگی دوازدەهەمی ساڵە کە تێدا جێژن و شایانەیان دەگێڕا و یەکەم جێژنێکە لەم مانگەدا بەڕێ دەکرا مەردگیران یان مژگیران بووە. ئەڵبەت بە پێچەوانەی هەموو تۆژەران و زاناکان کە ئەم ڕۆژە بە پێنجی ئاخرمانگ دادەنێن، بەڵام خەلەف تەورێزی بە پێنج ڕۆژی ئاخری مانگی ڕەشەمەی دادەنێت، واتە لە ٢٥ بە دواوە.\nدەتوانین بڵێین کە ساختی دایک سالاری و پەرستنی ئیزەدبانووەکان لەم هەرێمەدا کە ژیانێکی کشت وکاڵییان هەبوو هۆکاری سەرەکی ئەم شێوازە بیرکردنەوەیە بووە کە بۆتە هۆی داهێنانی وەها ڕۆژێک کە بنەمای جێژن و خۆشی بووە، واتە پەڕینەوە لە سەخڵەتی و دژواری بەرەوخۆشی و ئاسوودەیی کە ژن وەک هێمایێک لەم جێژنەدا وێنا کراوە. یەکەم کەسێکە لەم جێژنە بە شێوەی بەڵگە و نووسراو باسی کردووە ئەبوو ڕەیحانی بیروونی بووە کە دەڵێت: سپەندار فریشتەی نێردراو و پارێزەری زەمین و ژنانی داوێن پاک و خێرخواز و مێردخۆشەویستە. لەم جێژنەدا پیاوان دیاریان دەبەخشی بە ژنەکانیان. گردیزیش لە پەرتووکی “زین الاخبار”دا ئەمە پشت‌ڕاست دەکاتەوە و دەڵێت لەم ڕۆژەدا ژنان بە ئازادی بۆیان هەبوو مێردی خۆیان هەڵبژێرن و ژنانی شووداریش لە لایەن مێردەکانیانەوە دیاری و خەڵاتیان پێ‌ئەدرا؛ ئەڵبەت «ئانا کراسنولسکا» تەواوی ئەم جێژنانە بە جێژنی بەهاری کوردی ناوزەد دەکات.\nبە گوێرەی ئەم ڕاو بۆچوونانە وێڕای باسی ڕۆژژمێری و ساڵ‌پێوی ئەم رۆژە جێژنی ژنانیش بووە و ئافرەتان لەم ڕۆژەدا بۆ پێ‌زانینی ئەو هەموو زەحمەت و ئەرکەی ژیان کە لەسەر شانیان بووە ڕێز و حورمەتیان بۆ دانراوە و بەهایان پێداون، بەڵام لەم رۆژەدا جگە لەم باسە هەندێ داب و نەریتی دیکە بەڕیوە دەچوو کە بە “ڕۆقعەی کەژدۆم” ناسراوە واتە جۆرێک دۆعا و نزا بووە بۆ خۆپاراستن لە چز و گەستنی دووپشک و دەرکردنی هەموو گیانەوەر و بگەزێکی خشۆک. “ئەبووڕەیحان” دەڵێت: ئەم نەریتە هی فارسەکان نەبووە و زۆرتر خەڵکانی دیکە ئەنجامیان ئەدا و باس دەکات لە سپێدەی ڕۆژی پێنجەمدا وەها باو بوو کە لە کوتان و تێکەڵ کردنی دەنکی هەنار و مێوژ جۆرێک مەڵهەمیان دروست دەکرد کە دژە ژەهری دووپشک بووە؛ هەروەها لە سەر قاقەزێکی چوارگۆش شتانێکیان دەنووسی و لە سێ سووچی ماڵ هەڵیان‌دەواسی و سووچی چوارەمیان لێ بەری دەکرد هەتاکوو خشۆک و گیانەوەری خراپ و بگەز زیانیان پێ نەگەینن و لەم گوزەرەی چوارەمەوە ڕەو بکەن و بڕۆنە دەرێ، ئەڵبەت دەبوایێ هەڵواسینی ئەم نووشتە و جادووکارییانە لەکاتی هەڵاتنی هەتاودا بوایێت. ئەو نزایە کە لەسەر نووشتەکە دەنووسرا بە وتەی بیروونی ئەمەیە: بە ناوی ئوورمەزد، ئێسپەندارمەز مانگ و ئێسپەندارمەز ڕۆژ، بەستم دەمی هەموو شتێکی ورد و بچووک، هەڵاتن و چوون بێجگە لە چوارپێیەکان؛ بە ناوی یەزدان و جەم و ئافەرەیدوون.\n”کریستێن سێن” لە کتێبەکەی خۆیدا ئەم باسە شرۆڤە دەکات و دەڵێت ڕۆژی پێنجەمی مانگی ئاخری زستان کە ڕۆژی ژنانە و بە مەردگیران ناوبانگی هەیە، پیاوەکان دیاری و خەڵات بە ژنەکانیان ئەدەن. لەو ڕۆژەدا مێوژ و گەردەی هەنار دەخۆن و بەم جۆرە خۆیان لە چزی دووپشک دەپارێزن و هەروەک “بیروونی” چۆن باسی “ڕۆقعە” دەکات ئەمیش ئەم زەنگە دەزڕێنێت، بەس سەبارەت بە دووپشک باسێک هەیە گەرچی ئەم بە پێنج ڕۆژ زووتر دەست پێدەکات، بەڵام وادیارە یەک سەرچاوەیان هەبێت ئەویش شەڕی ئەپۆشە(قلب العقرب) لەگەڵ تیشتێر(گەلاوێژ)دایە کە ئاوێستا باسی کردووە و لە ڕوانگەی بینەری زەمینییەوە بە پێی ئەم بابەتە هەر” ٢٥ ” ڕێبەندانی هەتاوی بۆ سەرەتای ڕۆژژمێری کوردی گەرمەسێری بەردەست دەکەوێت. وێڕای ئەم باسە ئاماژەی دەقەکانی کەلامی یارسانە بە چزی دووپشک یان وێنە ئاسمانییەکان لە شێوەی ئەم خشۆکەدا کە ڕوون‌کەرەوەی ئەوەیە ٢٥ ڕێبەندان سەرەتایێک بێت بۆ دەسپێکی ساڵی کوردی گەرمەسێری؛ کەوا پەنجە یان خەمسەی موستەەرقە دەتوانێت هۆکاری پتەوی سەلماندنی ئەم بابەتە بێت. ئەڵبەت دووپشک بگەزێکە کەوا لە ئایینی میتراییدا ڕۆڵی تایبەتی هەیە و باسی زۆر هەڵدەگرێت کە لێرەدا بۆ ئەوەی لە مژاری سەرەکی دوور نەکەوینەوە باسی ناکەین بەس خواردنی مێوژ و دەنکی هەنار یان ساز کردنی مەڵهەمێک لەم دوو بەرهەمە ڕەنگە پیشاندەری بەرهەمی کشت وکاڵییان بووبێت و خەڵکی ئەو کاتە وەک بژێوی سەرەکی کەڵکیان لێ وەرگرتبێت کەوا هێندە گرنگ بووە لە لایان.\nپیرۆزی زمین و ئاسمان، شتی بەکەڵک، ئاژەڵی بەسوود، ڕەوانی ژن و پیاوی پارێزکار و پاک لە ئاوێستاشدا باس کراوە و لە بەشی یەشتەکان(فەروەردین یەشت) پەسن و ستایشی ئەمانەی بە تێر و تەسەل کردووە و دەڵێت:\n” ئەم زەمینە ستایش دەکەم ئەو ئاسمانەش، ئەوەیکە لە نێوان ئاسمان و زەویدایە و چاکە ستایشی دەکەم، شتێکە شیاوی ستایشە و ئەوەیکە لە پیاوی پارێزکار دێت پەسن و ستایشی دەکەم. ڕەوانی گیانەوەرە بەسوودەکانی ڕووی ئەم زەمینە ستایش دەکەم. ڕەوانی ژن و پیاوانی بەدین و ئیمان و فرووهەری ئەو کەسە پاک و خاوێنانە ستایش دەکەم کە ئۆلی چاکیان هەیە….*”\nئەڵبەت هێنانی ئەم بابەتەی نێو ئاوێستا بۆ سەلماندنی ئەوە بوو کە ژنانیش هاوشانی پیاوەکان ڕێزی تایبەتییان هەبووە لە کۆمەڵگە و بگرە زۆرتریش؛ نموونەکەی ئەمەی هەورامانە کە هەنووکەش ماوەتەوە و هەر بایەخی لەکن تاکی هەورامی زماندا نەدۆڕاندووە. گەرچی هەندێ لایەنی لەبیر کراوە، بەڵام دەکرێت بە هەوڵ و تێکۆشان بخرێتەوە سەر ڕێچکەی ڕاستەقینەی خۆی و سورای ڕەوڕەوەی کات بکرێت و بە ڕوومەتێکی شەنگ و شۆختر بیدەینە دەست نەوەی داهاتوو.\nبە کورتی ئەمەوێت ئەوە بڵێم کە ئێمە بە هۆی نەبوونی دەسەڵات و کیانی سەربەخۆی سیاسی هەندێ شتمان لێ تێکچووە یان ون بووە کە ئەگەر زۆر بۆی دابچین هەنبانەیێک لە داب و نەریتی هەمەڕەنگ ئەدۆزینەوە کە هەم دەتوانێت گیانێ بە بەری کلتوور و تان و پۆمانا بکاتەوە هەمیش خزمەتێک بە کلتوور و وێژەی دنیا بکات کە ئەمەش لە ڕاستیدا بێ تێکۆشان بەدی نایێت . ئەم بابەتە کە لە هەوراماندا بە شێوەی زارەکی دەماودەم بە ئێمە گەیشتووە و باب و کالێ مە وەک بیلبیلەی چاو لە ژێر هەموو تەوژم و داپڵۆسانێکی داگیرکەراندا پاراستوویانە، وێڕای هەندێ کەم وکۆڕی کە ئەویش هۆکاری تایبەتی خۆی هەیە، بەڵام هەر بەنرخە و دەکرێت جگە لە باسی ڕۆژژمێری و ساڵ‌پێوی ئەم لایەنەی دیکەشی زیندوو بکەینەوە و بیکەین بە ڕۆژێکی فەرمی و تەنانەت وەک پێناسە و شۆناسێکی نەتەوەیی خۆمان بە خەڵکانی دیکەی بناسێنین و بیکەین بە ڕۆژی خۆشەویستی لەنێو کۆمەڵگەی کوردیدا، چونکە هەم مێژینەیکی پڕ لە شانازییە و هەمیش بە بەڵگەوە دەتوانین بیسەلمێنین کە ئێمە پێشەنگ‌تر بووینە لە نەتەوەکانی دیکە لەم بوارەدا.\nنووسەر: محەممەد مورادی (باقلاوایی)\n – تەیب تاهێری؛ پەرتووکی ساڵپێوی ئاریایی – کوردی، وەرگێڕانی هاوار بەهمەنی، لاپەڕەی ٣٤-٢١ —- هاشم ڕەزی پەرتووکی دەمژمێری و جێژنەکانی ئێرانی کۆن، لاپەڕەی ٨٩ -٨٠\n – فەرهەنگی ناوە ئاوێستاییەکان؛ بەرگی دووهەم – وتاری سی ڕۆژە – لاپەڕەی ٨٢٢\n– هاشم ڕەزی؛ دەمژمێری و جێژنەکانی ئێرانی کۆن – لاپەڕەی ٤٢٥-٤٢٤\n – برهان قاطع؛ بەرگی چوارەم لاپەڕەی ١٩٨٤\n – بیروونی، آثارالباقیه، زاخائۆ- لیپزیک ١٩٢٣\n – ئانا کراسنولسکا؛ چەند کەسایەتی گرنگ لە دیرۆکی دەمژمێری ئێرانی؛ وەرگێڕانی ژاڵە موتەحێدین – لاپەڕەی ٨٠ – تاران وەرجاوەند ١٣٨٢\n – محەممەد مورادی(باقلاوایی)، زەروان و زەڕدەشت؛ لاپەڕەی ٥٠-٤٩ ——– هاشم ڕەزی، دەمژمێری و جێژنەکانی ئێرانی کۆن؛ لاپەڕەی ٤٢٦\n - ئارتوور کریستێن‌سێن؛ ئێران لە سەردەمی ساسانییەکاندا؛ وەرگێرانی ڕەشید یاسمی، چاپی تابش بڵاوگەی ڕاستی نەو ١٣٨٨ ؛ لاپەڕەی ٢٠٣\n – تەیب تاهێری؛ ڕۆژژمێری ئاریایی کوردی، بەشی دەسپێکی نووسەر؛( س.ر ●● زیگی ئاریایی – کوردی)\n – ئیبراهیم پوورداود؛ ئاوێستا- یەشتەکان(فەروەردین یەشت) برگەکانی ١٥٥-١٥٤-١٥٣؛ بڵاوگەی فرووهەر ١٣٥٣ – لاپەڕەی ٢٦٦-٢٦٥\n*کامل سەفەریان و زەهرا سەجادی؛ جێژنی دێوەزناو(کۆنترین جێژنی دانیشتوانی زاگرۆس)، لاپەڕەی ١٠٤\nنویسیای وەڵین بەرزگیٛرتەی هەرمانگیٛڵن و فلیمسازو هەورامانی پەرویٛز ڕوٙستەمی\nنویسیای دمایین کتیٛبو”ڕازەو هوٙنیاکام” وەڵاو کریاوە


09:59 شه‌ممه 21 ئه‌یلول 2019\nحوسییه‌كان تاكلایه‌نه بڕیارى ڕاگرتنى هێرشه‌كانیان بۆ سه‌ر خاكى سعودیه ده‌ركرد و داواى پرۆسه‌ى ئاشتیش بۆ لایه‌نه شه‌ڕه‌كه‌ره‌كان ده‌كات.\nمه‌هدى مه‌شات، سه‌رۆكى ئه‌نجومه‌نى سیاسى حوسییه‌كان ڕایگه‌یاند، هه‌موو جۆره هێرشێكیان بۆ سه‌ر خاكى سعودیه به‌ئامانجى به‌رپاكردنى ئاشتى جگه له مافى وه‌ڵامدانه‌وه ڕاگرتووه، هه‌موو لایه‌نه شه‌ڕه‌كه‌ره‌كانى وڵاته‌كه‌شى كه له‌ساڵى 2015 ه‌وه ده‌ستى پێكردووه، بانگهێشتى ئاشتى ده‌كه‌ن.\nوتیشى “دانوستانێكى جدى نێوان هه‌موو لایه‌نه جیاوازه شه‌ڕه‌كه‌ره‌كان ده‌بێته هۆى دۆزینه‌وه‌ى ڕێگه‌یه چاره‌یه‌كى سیاسى گشتگیر، جێ به‌جێ نه‌كردنى ڕێكه‌وتنه‌كه‌ى ستۆكهۆڵم له‌لایه‌ن لایه‌نێكى شه‌ڕكه‌ره‌وه هۆكارى به‌رده‌وامى شه‌ڕه‌كان بووه”.\nبه‌رپرسەکەى حوسییه‌كان باسى له‌وه‌ش كردووه، ڕاگرتنى هێرشه‌كان بۆ سه‌ر خاكى سعودیه كه به‌فرۆكه‌ى بێ فڕۆكه‌وان و موشه‌كى بالیستى و چه‌ند چه‌كێكى ترییش ئه‌نجامدراوه ڕاده‌گیرێن.\nله‌به‌رامبه‌ریشدا به‌رپرسى ئه‌نجومه‌نى سیاسى حوسییه‌كان، داوا ده‌كات وه‌ڵامى هاوشێوه بدرێنه‌وه و هه‌موو جۆره هێرشێكی ئاسمانى و زه‌مینیش بۆ سه‌ر یه‌مه‌ن ڕابگێریت، ئاماژه‌ى بەوەشکردووە، له‌كاتى وه‌ڵامنه‌دانه‌وه و هێرش كردندا مافى به‌رگریان هه‌یه.\nده‌ستپێشخه‌رى حوسییه‌كان له‌دواى هه‌فته‌یه‌ك دێت لە هێرشكردنه سه‌ر كۆمپانیاى نه‌وتى ئارامكۆى سعودیه كه بووه به‌هۆى دابه‌زینى ئاستى هه‌نارده‌ى نه‌وت و بارودۆخى سیاسى ناوچه‌كه‌ى ئاڵۆز كردووه.\nمه‌هدى مه‌شات ئه‌وه‌شى ڕوونكردووه‌ته‌وه “به‌رده‌وامى شه‌ڕ له‌به‌رژوه‌ندى كه‌سدا نییه و مه‌ترسیه‌كان زیاتر ده‌كات، دڵنیاشین زیانه سه‌ره‌كیه‌كه‌شى بۆ سه‌ر نه‌یاره‌كانمان زۆرتر ده‌بێت”.\nحوسیه‌كان له‌گه‌ڵ ده‌ستپێشكه‌رى بۆ ئاشتى و ڕاگرتنى هێرشه‌كانیان بۆ سه‌ر سعودیه داواى هه‌ڵگرتنى گه‌مارۆ سه‌پێنراوه‌كانى سه‌ر فڕۆكه‌خانه‌ى سه‌نعاى نێو ده‌وڵه‌تیش ده‌كه‌ن، كه له‌لایه‌ن سعودیه و بڕیاره‌كه‌یان به‌سه‌ردا سه‌پێنراوه.\nساڵى 2015 هاوپه‌یمانێتى عه‌ره‌بى به‌سه‌رۆكایه‌تى سعودیه له‌دژى حوسیه‌كان پێكهات و له‌و ساڵه‌وه چه‌ندین بۆردومان كراوه‌ته سه‌ر یه‌مه‌ن به‌ئامانجى هێرش كردنه سه‌ر حوسیه‌كانو تا ئێستاش به‌ملێونه‌ها هاوڵاتى زیانمه‌ندى هێرشه‌كانى لایه‌نه شه‌ڕكه‌ره‌كانى ئه‌و وڵاته‌ن.\nناس کورد زانیارى نوێ لەسەر لێکۆڵینەوە لە شەڕە ناوخۆییەکەى لیواکەى هێزەکانى حەفتا بڵاودەکاتەوە "ئەفسەرێک و سێ پێشمەرگە دەستگیرکراون"\n22:19 شه‌ممه 02 تشرینی دووه‌م 2019


ئەوەی دەبێت سەبارەت بە کۆرۆنا لۆمەی بکرێت مرۆڤەکانن نەک شەمشەمە کوێرەکان\nوێستگه نیوز ـ وەرگێڕانى ئالان عەتوف\nگۆشەگیر و شەوەکی و لەژمارەنەهاتوون – دەشێت شەمشەمەکوێرەکان سەرچاوەی ڤایرۆسی کۆرۆنا بن. بەڵام هەندێ زانا گەیشتوون بەو دەرەنجامەی کە نابێت ئەم ئاژەڵە لۆمەی بکرێت لەسەر گواستنەوەی ئەو ڤایرۆسەی کە بووەتە مایەی گۆڕینی ژیانی رۆژانە – بەڵکو ئەوەی دەبێت لۆمەی بکرێت مرۆڤەکانن.\nئاژەڵناسان و پسپۆڕانی نەخۆشی بە سی ئێن ئێنیان راگەیاند کە گۆڕانکاریەکان لە رەفتاری مرۆڤدا وەک (لەناوبردنی ژینگە سروشتیەکان و جووڵەی خێرای ژمارەیەکی زۆری خەڵک لەسەر گۆی زەوی) بوونەتە هۆی گواستنەوەی خێرای ئەو نەخۆشیانە، کە رۆژێ لە رۆژان لەناو سروشتدا قەتیس بوون، بۆ خەڵک.\nزانایان هێشتا دڵنیا نین سەرچاوەی ڤایرۆسەکە چیە، تەنها کاتێ سەرچاوەکەیان بۆ دەردەکەوێت کە ڤایرۆسێکی زیندوویان لە ئاژەڵە گومانلێکراوەکاندا دەست بکەوێت – کە ئەمەش کارێکی قورسە.\nبەڵام ئەو ڤایرۆسانەی کە زۆر هاوشێوەی ئەو جۆرەن کە پێی دەڵێن کۆڤید-١٩، لە جۆرێک لە شەمشەمەکوێرەی چینیدا بینراوە کە پێی ئەڵێن شەمشەمەکوێرەی (Horseshoe). ئەمەش بووە وورژاندانی ئەو پرسیارانەی داخۆ چۆن ئەم نەخۆشیە لە جڤاتی شەمشەمەکوێرەکانەوە گوزراوەتەوە و بەسەر گۆی زەویدا بڵاوبووەتەوە لە کاتێکا مرۆڤ لە زۆربەی حاڵەتەکاندا دەستی بە شەمشەمەکوێرەکان ناگات. وەڵامەکان پێشنیاری ئەوە دەکەن کە دەبێت بە تەواوەتی پێداچوونەوە بۆ چۆنیەتی مامەمەڵکردنمان لەگەڵ گۆی زەویدا بکەین.\nزاناکان ئەڵێن شەمشەمەکوێرەکان تاکە شیردەرن کە دەتوانن بفڕن، ئەمەش رێگەیان پێ دەدات بە ژمارەی زۆر لە جڤاتێکەوە بەسەر ناوچەیەکی بەرفراواندا بڵاو ببنەوە. واتە لەتوانایاندا هەیە ژمارەیەکی زۆر لە ڤایرۆس یان نەخۆشی لەخۆیانا داڵدە بدەن. فڕینیش لای شەمشەمەکوێرەکان پێویستی بە برێکی زۆر لەچالاکی هەیە کە بووەتە هۆی ئەوەی سیستەمی بەرگریان زۆر ناوازە بێت.\n"لە کاتی فڕیندا پلەی گەرمی لەشیان دەگاتە لووتکە کە هاوشێوەی تایە." ئاندرو کەنینگهام، پرۆفیسۆری پەتاناسی ژیانی کێوی لە کۆمەڵەی ئاژەڵناسی لەندەن، وای ووت. "ئەمە لانی کەم دووجار لە رۆژێکا لە شەمشەمەکوێرەکاندا روو ئەدات – کاتێ دەچنەدەرەوە بۆ خۆراک پەیاکردن و کاتێکێش دەگەڕێنەوە بۆ حەوانەوە. لەبەرئەوەی ڤایرۆسەکان لە شەمشەمەکوێرەکاندا پەروەردە بوون، بەرگەی ئەو پلەی گەرمیەی لەشیشیان دەگرن کە گەیشتووەتە لووتکە."\nکەنینگهام ووتیشی کە ئەمە ئەگەری هەیە کێشە دروست بکات کاتێ ئەم نەخۆشیانە بۆ جۆر (نەوع)ەکانی تری ئاژەڵ ئەگوازرێنەوە. لە مرۆڤەکاندا، بە نموونە، (تا) میکانیزمێکی بەرگریە و دانراوە بۆ ئەوەی پلەی گەرمی لەش بەرزکاتەوەوە و ڤایرۆس بکوژێت. بەڵام ڤایرۆسیك کە لە شەمشەمەکوێرەدا پەرەی سەندووە لەوانەیە پلەیەکی گەرمی بەرزتری لەش کاری لێ نەکات.\nبەڵام بۆچی ئەسڵەن نەخۆشی ئەگوازرێتەوە؟ کەنینگهام ئەڵێ وەڵامی ئەم پرسیارە ئاسانە و پێویستی بە هێنانەپێشەوەی دەستەواژەیەکی نامۆیە کە دەبێت لەگەڵی رابێین چونکە بووەتە مایەی گۆڕینی ژیانمان، ئەویش بریتیە لە " دزەکردنی درمە ئاژەڵیە گوزراوەکان".\n"هۆکارە شاراوەکانی دزەکردنی درمە ئاژەڵیەکان لە شەمشەمەکوێرەکان یان جۆرە کێویەکانی تری ئاژەڵەوە هەمیشە ... هەمیشە پەیوەندی بە رەفتاری مرۆڤەوە هەبووە." کەنینگهام وای ووت. "چالاکیەکانی مرۆڤ هۆکاری ئەمەن."\nکاتێ شەمشەمەکوێرەیەک تووشی سترێس ئەبێت – بەهۆی راوکردنیەوە بێت یان تێکدانی ژینگەکەیەوە لەرێی نەهێشتنی دارستانەکانەوە – سیستمی بەرگریەکەی تووشی کێشە ئەبێت و قورس ئەبێت خۆی بگونجێنێت لەگەڵ ئەو ڤاریۆسانەدا کە گەر وانەبوایە ئەیتوانی لەناو خۆیا بیانهێڵێتەوە. "لەو باوەڕەداین کاریگەری سترێس لەسەر شەمشەمەکوێرەکان وەک کاریگەری سترێس وایە لەسەر مرۆڤەکان." کەنینگهام وای ووت.\n"رێگە بە ڤایرۆسەکە ئەدات زیاد بکات و بیخاتە دەرەوەی خۆی یان بیوەشێنێت. ئەتوانی وا بیری لێ کەیتەوە کاتێ خەڵک تووشی سترێس ئەبن و بەر ڤایرۆسی قوڕگە ئێشە ئەکەون، ئەوا قوڕگ ئێشە ئەگرن. ئەمە ئەشێت لە شەمشەمەکوێرەکانیشدا روو بدات."\nلەو مەڵبەندەی کە ئەگەری هەیە ڤایرۆسەکە لەوێوە سەری هەڵدابێت –لەو بازاڕانەی شاری ووهانی چین کە پێیان ئەوترێت بازاڕە شێدارەکان – کە لەوێ ئاژەڵی كێوی دەستگیرکراو هەموویان پێکەوە وەک خۆراکی بەلەزەت و ئاژەڵی ماڵی دەفرۆشرێن، تێکەڵەبوونێکی مەترسیداری ڤایرۆسەکان و جۆری ئاژەڵەکان دەشێت رووبدات.\n"گەر ئەم ئاژەڵانە پێکەو بگوازرێنەوە یان لە بازاڕەکاندا لەنزیک ئاژەڵی تر و مرۆڤەکانەوە دانرێن، ئەوا ئەگەری هەیە ئەو ڤایرۆسانە بە ژمارەیەکی زۆر بوەشێنرێن [و بگوازرێنەوە]." کەنینگهام وای ووت. هەروەها ووتیشی کە ئاژەڵەکانی تریش [کە کێوی نین] لە بازاڕێکی لەوشێوەیەدا زیاتر دەکەونە بەر نەخۆشیەکان چونکە ئەوانیش سترێسیان بۆ دروست ئەبێت.\n"گواستنەوەی ئاژەڵانمان - بۆ مەبەستی بەکارهێنانیان بۆ دەرمان و وەک ئاژەڵی ماڵی – زیادیکردووە بە راددەیەک کە هەرکیز لە ربردوودا نەمانکردووە،" کەیت جۆنز، سەرۆکی بەشی ژینگەناسی و فرەچەشنی بایەلۆژی لە زانکۆی کۆلێژی لەندەن وای ووت.\n"هەروەها ژینگەکانیان لەناو ئەبەین و ئەیانکەین بەو شوێنانەی کە مرۆڤەکان دەسی بەسەردا ئەگرن. ئاژەڵەکان بەشێوەیەکی نائاسایی تێکەڵاو بوون کە لەرابردوودا هەرگیز رووی نەداوە. لە بازاڕێکی ئاوادا، چەندین ئاژەڵ بەکۆمەڵ لەسەر یەک لە قەفەزدا دائەنێین."\nکەنینگهام و جۆنز هەردووکیان ئاماژەیان بەو هۆکارە کرد کە حاڵەتی دەگمەنی دزەکردنی درمە ئاژەڵیە گوزراوەکان دەشێت لە ماوەی هەفتەیەکا ببێتە گرفت بۆ جیهان. "دزەکردن لە ئاژەڵە كێویەکانەوە لە رووی مێژوویەوە روویداوە و روو ئەدات بەڵام ئەو کەسەی کە توش بووە لەوانەیە مردبێت یان چاک بووبێتەوە پێش گەڕانەوەی بۆ ناو شارەکان و مامەڵەکردنی لەگەڵ ژمارەیەکی زۆری خەڵکدا." کەنینگهام وای ووت.\n"لە رۆژانی ئەمڕۆماندا بەهۆی هۆکارەکانی گواستنەوەوە، دەتوانیت رۆژێک لە دارستانەکانی ناوەڕاستی ئەفریقا بیت و رۆژی دواتر لە شارێکی وەک ناوەندی لەندەندا بیت."\nجۆنز هاوڕا بوو. " دزەکردن ڤایرۆسی پێشتر روویداوە، [بەڵام] ئێستا راددەکە چەندین جار زیاتر ئەبێت بەهۆی ئەوەی ئێستە ژمارەمان زۆرتر بووە و زۆر باشیش لەگەڵ یەک پەیوەندیمان هەیە."\nهەردووکیان دەڵێن دوو وانەی زۆر سادە هەن کە مرۆڤایەتی دەتوانێت لێیان فێر بێت و دەبێت خێراش فێریان ببێت.\nیەکەم، نابێت لۆمەی شەمشەمەکوێرەکان بکەین، لەراستیا لەوانەیە هاوکارمان بن چارەسەرێک بدۆزینەوە. "ئاسانە پەنجەی تۆمەت ئاراستەی جۆری ئاژەڵە خانەخوێکە بکەین،" کەنینگهام ووتی.\n"بەڵام لەراستیا چۆنیەتی کارلێککردنی ئێمەیە لەگەڵیاندا کە بووەتە هۆی بڵاوبوونەوەی پەتاییانەی ڤایرۆسەکە." ئەوەشی راگەیاند کە تێگەێشتنێکی باش لەسەر سیستمەمی بەرگریان نیە کە لەوانەیە وەک نموونەی گرنگ خزمەتمان بکەن. "تێگەیشتن لەوەی شەمشەمەکوێرەکان چۆن خۆیان لەگەڵ ئەم ڤایرۆسانەدا ئەگونجێنن دەشێت ئەوەمان پێ بڵێت کە چۆن مامەڵە لەگەڵ ئەو ڤایرۆسانەدا بکەین کاتێ کە وەک درمێک بۆ خەڵک دەگوازرێنەوە."\nدواجار نەخۆشیەکانی وەک ڤایرۆسی کۆرۆنا دەشێت لێرە بن بۆ ئەوەی بمێننەوە لەکاتێکا مرۆڤایەتی گەشە ئەکات و بەو شوێنانەدا بڵاودەبێتەوە کە پێشتر ئیشی پێیان نەبووە. کەنینگهام و جۆنز هاوڕان کە گۆڕینی رفتاری مرۆڤ چارەسەرێکی ئاسانترە وەک لە دروستکردنی پێکوتەی زۆر گران بۆ هەر ڤایرۆسێک کە دێتە ئاراوە.\nڤایرۆسی کۆرۆنا لەوانەیە یەکەم نیشاندەری روون بێت کە زیانگەیاندن بە ژینگە دەشێت ببێتە هۆی خێرا لەناوبردنی مرۆڤەکانیش، و دەشێت دووبارە لەبەر هەمان هۆکارەکان رووش بداتەوە.\n"دەیان هەزار جۆری ڤایرۆس هەن کە چاوەڕێن بدۆزرێنەوە،" کەنینگهام ووتی. "ئەوەی پێویستە بەراستی بیکەین\nتێگەیشتنە لەوەی کە خاڵەکانی کۆنترۆڵکردنی دزەکردنە درمیەکان لە ژیانی کێویدا لە کوێدان و رێگە نەدەین لەو شوێنانەدا رووبدەن. ئەمە هەرزانترین رێگەیە دەبێت بۆ پاراستنی مرۆڤەکان بیگرینە بەر."\nجۆنز دەڵێت ڤایرۆسەکان "زیاتر لەزیادبووندان چونکە ژمارەمان زۆرە و پەیوەندیمان زیاتر بووە. ئەگەری ئەم دزەکردنەی درمە ئاژەڵیەکان بۆ مرۆڤەکان زیاترە لەبەرئەوەی ئێمەی مرۆڤ ئەو ژینگانە لەناو ئەبەین. بۆیە لەناوبردنی ژینگەکان هۆکارەکەیە، و دروستکردنەوەیان چارەسەرە."\nدوا وانە ئەوەیە کە لەناوبردنی هەسارەکە دەشێت هۆکارێکی زۆر خێراتر و توندوتیژتر بێت بۆ لەناوبردنی خەڵک لەچاو گۆڕانکاریە ژینگەییە بەرەبەرەییەکاندا.\n"هیچ ئاسایی نیە هەستیت دارستانێک بکەیت بە پرۆژەیەکی کشتوکاڵی بەبێ تێگەیشتن لەو کاریگەریانەی کە دەیبێت لەسەر کەش و ئاووهەوا، رێژەی کاربۆن، سەرهەڵدانی پەتاکان و مەترسی لافاو." جۆنز وای ووت. "ناتوانیت بە جیا ئەم شتانە بکەیت بێ بیرکردنەوە لەوەی کە ئەو کردەوەیە چی بەسەر مرۆڤەکاندا ئەهێنێت."\nئه‌م بابه‌ته 2444 جار خوێنراوه‌ته‌وه\nژماره‌ی ئه‌وانه‌ی به‌هۆی ڤایرۆسی كۆرۆناوه له چین گیانیان له ده‌ستداوه به‌رزبوه‌وه\nهه‌شت هه‌زار و 283 كه‌س له ڤایرۆسی كۆرۆنا چاكبوونه‌وه\nچین.. چاره‌سه‌ری ڤایرۆسی كۆرۆنا دۆزرایه‌وه\n"ژنە کوردێکی خه‌ڵكی بانه تووشی بووه"\nئێران.. ژماره‌ی گیان له‌ده‌ستدان به‌هۆی ڤایرۆسی زیادی كرد


ئیسپانیا له ژماره‌ی تووشبووان به ڤایرۆسی كۆرۆنا چین تێده‌په‌ڕێنێت\n31/3/2020 - 08:59\nئه‌و وڵاته 85,195 تووشبووی هه‌یه و چین-یش 81,470 تووشبوو\nئیسپانیا چینی تێپه‌ڕاند له ژماره‌ی توشبووان به ڤایرۆسی كۆرۆنا له‌كاتێكدا خاوه‌ن كاره‌كان و به‌رپرسانی هه‌رێمه‌كان ڕه‌خنه‌یان له بڕیاری حكومه‌تی ئیسپانیا گرت بۆ درێژكردنه‌وه‌ی كۆتوبه‌نده‌كانی سه‌ر گواستنه‌وه و مانه‌وه له ماڵه‌وه.\nڕۆژی دووشه‌ممه 812 حاڵه‌تی گیان له‌ده‌ستدانی دیكه به‌هۆی ڤایرۆسی كۆرۆناوه له ئیسپانیا تۆماركرا به‌مه‌ش كۆی گیان له‌ده‌ستدانه‌كان له ئیسپانیا گه‌یشته 7340 كه‌س، هاوكات ژماره‌ی توشبووان به ڤایرۆسه‌كه له‌و وڵاته‌دا زیادیكرد بۆ 85,195 كه‌س، له‌كاتێكدا چین 81,470 توشبووی هه‌یه.\nهه‌روه‌ها به‌رپرسی به‌شی فریاكه‌وتنی ته‌ندروستی ئیسپانیا فێرناندۆ سیمۆنیش توشی ڤایرۆسی كۆرۆنا بووه، ئه‌مه‌ش به‌پێی لێدوانی جێگره‌كه‌ی.\nدوای ئه‌وه‌ی ڕۆژی شه‌ممه حكومه‌تی ئیسپانیا ڕایگه‌یاند پێویسته هه‌موو ئه‌و كه‌سانه‌ی كه كاری پێویستیان نیه بۆ ماوه‌ی دوو هه‌فته له ماڵه‌كانیاندا بمێننه‌وه، سه‌رۆكی یه‌كێتی سه‌ندیكای كاری ئیسپانیا ئه‌نتۆنیۆ گاراماندی گوتی: قه‌ده‌غه‌كردنی هاتوچۆ و مانه‌وه له ماڵه‌وه له‌وانه‌یه ببێته هۆی دروستبوونی قه‌یرانێكی كۆمه‌ڵایه‌تی.\nگوتیشی " ئه‌گه‌ر جموجۆڵ و چالاكیه‌كان له وڵاته‌كه‌دا ڕابگرن ئه‌وا له ماوه‌ی پێنج مانگدا قه‌یرانێكی گه‌وره‌ی كۆمه‌ڵایه‌تیمان ده‌بێت."\nحكومه‌ت 24 كاتژمێری داوه به كۆمپانیاكان تاوه‌كو كاره‌كانیان كه‌م بكه‌نه‌وه چونكه له ڕۆژی سێشه‌ممه‌وه هه‌موو كاره ناپێویسته‌كان ڕاده‌گیردرێن.\nژێده‌ر/ ڕۆیته‌رز+ ده‌نگی ئه‌مریكا


مامۆستایەكی زانكۆی پۆلیتەكنیكی سلێمانی وەك پسپۆرێكی نێودەوڵەتی بانگهێشت دەكرێت – زانکۆی پۆلیتەکنیکی سلێمانی\nمامۆستایەكی زانكۆی پۆلیتەكنیكی سلێمانی وەك پسپۆرێكی نێودەوڵەتی بانگهێشت دەكرێت\nلە نوێترین دەسکەوتە زانستییە نێودەوڵەتیەکانی دا، د. ڕۆژین کەمال محمدامین، سەرۆکی گروپەکەمان، گروپی کەلەپووری کولتووری دیجیتاڵی سەر بەسەنتەری توێژینەوەی زانكۆی پۆلیتەكنیكی سلێمانی و هاوبەڕێوەبەری پڕۆژەی تۆڕی کەلەپووری کولتووری و مامۆستا لە کۆلێجی تەکنیکی ئەندازیاری بەشی پلانسازی شار لە زانکۆی پۆلیتەکنیکی سلێمانی لە لایەن زانکۆی گلاسگۆی بەڕیتانی و هاوبەشە بەڕیتانی و ئەوروپیەکانیەوە وەک پسپۆڕی نێودەوڵەتی بانگهێشت دەکرێت بۆ نمایشی بەرهەم و داهێنانەکانی کۆتایی پڕۆژەی ئیمۆتیڤ.\nپڕۆژەی ئیمۆتیڤ، پڕۆژەیەکی گەورەی نێودەوڵەتی ئەوروپی فرەهاوبەش و فرە پسپۆڕییە لە نێوان زانکۆی گلاسگۆی بەڕیتانی و ۷ زانکۆ و کۆمپانیای تری بەڕیتانی و فەرەنسی و ئیتاڵی و ئێرلەندی و یۆنانی یە. پڕۆژە سێ ساڵیەکە فەندی پڕۆگرامی هۆرازین ۲۰۲۰ ی یەکێتی ئەوروپی بە بڕی سەرو ٢.٦ ملیۆن یۆرۆ وەرگرتوە بۆ توێژینەوە و داهێنانکردن لە دروستکردنی ناوەڕۆك و بەكارهێنانی تەكنەلۆجیای نوێ بۆ دەوڵەمەندكردنی سەردانكردنی مۆزەخانە و شوێن و بینا كەلەپورییەكان.\nهەر لە میانی سەردانەکەیدا، سەرۆکی گروپەکەمان، گروپی کەلەپووری کولتووری دیجیتاڵی لە لایەن پرۆفیسۆر ماریا ئیکۆنۆمۆ لە زانکۆی گلاسگۆوە بانگهێشت کرا بۆ کۆبوونەوەیەکی پسپۆڕانی ئەو بوارە بۆ تاوتوێکردنی پڕۆژە توێژینەوەی هاوبەش. وە لە توێتێکی یاریدەدەرێکی سەرۆکی زانکۆی گلاسگۆ دا بۆ بەخێرهاتنی میوانە نێودەوڵەتیەکانیان، ئاماژەی بە بانگهێشتکردنی پسپۆڕی نێودەوڵەتی لە کوردستانەوە بۆ ئەڵمانیا کردبوو. وە گ‌شت مەسرەفی سەفەرکردن و مانەوەی سەرۆکی گروپەکەمان و پسپۆڕە نێودەوڵەتیە ئەوروپیە بانگهێشتکراوەکان لەلایەن پڕۆژە میواندارەکەوە دابین کرا.\n.شایەنی باسە کە هەمان پڕۆژە پار ساڵ د.ڕۆژین كمال وەک پسپۆڕ لەگەڵ ١١ پسپۆڕی تری نێودەوڵەتی لە ئەمەریکا و ئەوروپاوە بانگهێشت کرد بۆ وۆرک شۆپێکی نێودەوڵەتیان لە شاری ئەسینا لە یۆنان. ئاشنابوونی تیمی پڕۆژەكە بە سەرۆکی گروپەکەمان، گروپی کەلەپووری کولتووری دیجیتاڵی و توێژینەوە و تواناکانی لەو بوارەدا لە ڕێگەی كارەكانی بوو لەگەڵ تیمێكی پڕۆژەكە لە زانكۆی گلاسكۆی بەریتانی کە ساڵی پار ئەنجامی دان وەک توێژەری سەردانکەر بە سكۆڵەڕشیپێکی هاوبەشی دەزگای بەریتانی بۆ دیراساتی عێراق و تۆڕی نەهرەینی سەر بە زانکۆی یو سی ئێڵ ، وە هەروەها پڕۆژە توێژینەوەكانی پێشووی د. ڕۆژین كە لە خوێندنی ماستەر و دكتۆراكەیدا لە كەنەدا و نیوزلەندا و چەند ووڵاتێکی تر ئەنجامی دابوون.


کوردیپێدیا - ڕاگەیاندراوی وەزارەتی تەندروستی ژمارە (60)\n📝 ڕاگەیاندراوی وەزارەتی تەندروستی ژمارە (60) | پۆل: بەڵگەنامەکان | زمانی بابەت: 🏳 کوردیی ناوەڕاست\nڕاگەیاندراوی وەزارەتی تەندروستی ژمارە (60)\nژمارەی هاووڵاتیان لە کەڕەنتینەکان (8786) هاووڵاتی بوون، لەئێستادا تەنها (1772) هاووڵاتی لە کەرەنتین ماونەتەوە لە (33) شوێنی جیاواز (430) لە هەولێرهەولێر، (237) لە سلێمانیسلێمانی، (1056) لە دهۆکدهۆک، (49) لە ڕاپەرین، وە (7014) هاووڵاتی لە کەرەنتین دەرچوونە و گەڕانەوە ناو خانەوادەکانیان دوای تەواو بوونی ماوەی دوو هەفتە لەگەڵ کەڕەنتین کردنی ژمارەیەکی تری کەرەنتین کراو لە 24 کاتژمێری ڕابردوو کە کۆی گشتی بریتی بوو (285) هاووڵاتی.\nلەماوەی 24 کاتژمێری ڕابردوو (1097) پشکنین ئەنجام دراوە، (491) هەولێر، (344) سلێمانی، (252) دهۆک، (6) هەڵەبجەهەڵەبجە، (4) سۆرانسۆران. دەرەنجام (2) تووشبووی نوێ تۆمارکراو بەم شێووەیەی خوارەوە:\n• پارێزگای دهۆک (2) پۆزەتیڤ، پیاوێکی تەمەن (77) ساڵ، منداڵێکی تەمەن (8) ساڵ.\nکۆی گشتی تووشبووان بە ڤایرۆسی کۆڕۆنای نوێ COVID-19 لە هەرێمی کوردستان گەشتە (341) تووشبوو، لەنێویاندا (4) مردن هەیە و (315) نەخۆش چاکبووەتەوە، و ئەوانی تر هەموویان لەژێر چاودێری پزیشکی دان.\n#هەولێر | #سلێمانی | #دهۆک | #هەڵەبجە | #سۆران | #24-04-2020 |\n➕ ئەم بابەتە لەلایەن: (جوان عومەر ئەحمەد)ەوە لە: Apr 24 2020 6:57PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Apr 24 2020 10:38PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Apr 24 2020 10:50PM باشترکراوە


دلێر كەریم/ پێوەری ئاو\nلێرەدا من زیاتر قسەم لەسەر پێوەری ئاوە. سەیرم لێدێت بە چی لۆژیكێك پێوەر بۆ ئاو دانراوە، لەكاتێكدا تۆ ئاوی بەردەوامت نییە تا بڵێی هەمووان بەو پێوەرە بڕی بەكارهێنانی ماڵێكی فرە ئەندام و بەفیڕۆدەر جیابكرێتەوە لە ماڵێكی بچووك و كەم نەفەر. چونكە هێندەی من ئاگاداربم لە كوردستان و بەتایبەت زێدی ئێمە "گەرمیان" ڕۆژانە ئاو بە كاتژمێرە و لەو كاتەی بۆت دانراوە نە زووتر و نە زۆرتر و نەكەمتر ئاوت بۆ نانێردرێت، ئەكرێ بڵێین ئەم كاتژمێرە ئاودانە بۆ خۆی پێوەرە. واتا تۆ دەتوانی كۆمپانیا بیت یان فەرمانگەی ئاوی حكومی، بڕی ئاوی ڕۆژانە بزانی كە بۆ ماڵان بەردەدرێتەوە. واتا دانانی پێوەر لەم حاڵەتەدا دەبێتە شتێكی زیادە، چونكە گەر پێوەر وەك لەسەرەوە ئاماژەمان پێكرد ئیشی پێوانی بڕی ماددەكان بێت، ئەوا تۆ پێش پێوەر بڕیارتداوە چەندێ "بڕی" ئاو بدەیتە ماڵان. ئەوەش ڕوونە و نەزانراو نییە تا بتەوێت بە پێوەر بڕەكەی بزانی.\nگەر هەر بڕیار لەسەر بەستنی پێوەریش درا دەبوو دوو بژاردە هەبووایە كە نیازپاكی ئەم هەنگاوە دەربخرایە، بەشێوەیەك بوترایە هەر ماڵێك پێوەر نابەستێ ئەوا مانگانە ئەو حەمڵاندنەی كردوومانە دەبێ مانگانە بڕی هێندە پارە بدات، حەتمەن بە بەڵگە و دیكۆمێنت نەك لە بڕ، وە ئەو ماڵانەی پێوەر دەبەستن ئەوان بە بڕی خوێندنەوەی پێوەرەكە زیاد و كەمی لای خۆتان و دەتوانن بڕی خوێندنەوەكە وێنە بگرن و بزانین چەند ئاوت بەكارهێناوە، ئەوەش خەڵك دەكەوتە نێوان دوو بژاردە و دەزانرا نیەتەكە خزمەتی خەڵكە نەك فرت و فێڵ و قۆڵبڕین كە ئێستا زۆربەمان وا لێی دەڕوانین. لە ئاستی پەرلەمانیش گومان و نایاسایی بوونی خرایەڕوو.\nكە باس لەوە دەكەین حكومەت دەبێ خۆمەتكاری خەڵك بێت مەبەستمانە بڵێین دەبێ بەرپرسان وڵات وڵات بگەڕێن و باشترین جۆرەكانی ئەو كاڵایانە بهێننە كوردستان و وابكەن خەڵك سوودمەند بێت نەك زەرەرمەند وەك ئێستا، كە پێوەر زۆرێكی هەواش دەخوێنێتەوە و پێوەرێكی هەڵەخوێنەر و تەمەڵە و ناتوانێ ڕاستی بخوێنێتەوە و بەجۆرێك مانگی وا هەبووە ماڵێك زیاتر لە 500 هەزاری بۆ هاتووەتەوە. لە شوێنێكە وەك ناحییەی ڕزگاری لە ئیدارەی گەرمیان، كۆمپانیای تایبەت بە بەستنی ئاو لای خۆیەوە لە مانگی 2 ی ئەمساڵەوە، هەستاوە بە غەرامەكردن و سزادانی هەموو ئەو ماڵانەی كە پێوەری ئاوییان نەبەستووە، بە بیانووی سەرپێچیكردن و پابەندنەبوون بە بڕیاری بەستنی پێوەرەوە، لەكاتێكدا ئەوانەشی بەستوویانە زۆربەیان لێیان كردووەتەوە و دەڵێن خراپە و بەكەڵك نایەت.\nگرنگە لایەنی پەیوەندیدار بەووردی كار لەسەر بڕیارەكانی سەرەوە بدات و هەوڵبدات متمانە دروستبكات، نەك سزادان. دواجار ئەوە خەڵكە زیانی پێدەگات و نابێ ڕاگوزەر بەسەر هەنگاوەكاندا بازبدەن.


به‌سه‌رهاتی گه‌نجيك كه‌ویستبووی دژایه‌تی خوای په‌روه‌ردگار بكات\nمن طرف danyar asuda في السبت أغسطس 06, 2011 6:40 am\nبيگومـــــان تیاچوون و داماوی بؤ ئه‌وانه‌یه كه‌دژایه‌تی ئه‌مری خوا ئه‌كه‌ن و به‌رده‌وامن هه‌تا مردن یه‌خه‌یان ده‌گريت و ده‌گه‌رينه‌وه بؤلای به‌دیهينه‌ری هه‌موو به‌دیهينراوه‌كان كه‌ئه‌ویش خوای تاكوته‌نهایه، ئه‌م به‌سه‌رهاته‌ی كه باسی ده‌كه‌ین رووداويكه كه له‌شاری سليمانی روویداوه له یه‌كيك له‌مزگه‌وته‌كانی شاری سليمانی به‌ناوی مزگه‌وتی نه‌قیب له‌نـــاو بازار, پشت جاده‌ی مه‌وله‌وی ، ئه‌م گه‌نجه كه ناوی ،،،،دانیشتوی شاری سليمانیه زؤربه‌ی ئيواران خؤی سه‌رخؤش ده‌كردو كردبویه پیشه‌ی له‌گه‌ل براده‌ره‌كانیدا,زؤربه‌ی كات ئه‌م سه‌رليشيواوانه سه‌رئاو-توالیت-ی ئه‌م مزگه‌وته‌یان ده‌كرده خؤشترین شوينی خؤیان وده‌یان خوارده‌وه ,پاشان زؤر به‌بئ ئه‌ده‌بیانه پاشه‌رؤكانیان له‌وشوينه‌دا به‌جئ ده‌هيشت كه برایه‌ك بؤی گيرامه‌وه ووتی من به‌چاوی خؤم له‌ناو سه‌رئاوی ئه‌م مزگه‌وته‌دا قتوی بیره و تويكلی ناوكه كوله‌كه‌وفستقم بینی كه بلاویان كردبویه‌وه ،، بؤیه زؤر جار ده‌بووه هؤی گیرانی زيراب و ئاوه‌رؤی ئه‌م مزگه‌وته\nجا ئه‌م گه‌نجانه به‌وه‌شه‌وه نه‌وه‌ستان وبه‌لكو ویستیان ورده‌ورده پیرؤزی مزگه‌وت كه‌م بكه‌نه‌وه كه هه‌رچه‌نده ناتوانن , بؤیه یه‌كيك له‌وانه كه دوای ئه‌وه‌ی ده‌خواته‌وه‌و سه‌رخؤش ده‌بيت ،له‌سه‌رئاوه‌كه ديته ده‌ره‌وه‌و به‌ره‌و ناو مزگه‌وته‌كه ده‌روات –به‌پيچه‌وانه‌ی جاران كه‌به‌دزییه‌وه ده‌چوونه ده‌ره‌وه تا كه‌س پيیان نه‌زانيت وته‌نانه‌ت شوشه‌یه‌كی پئ ده‌بيت كه كه‌ميك ویسكی تيدابوو خواپه‌نامان بدات ,ده‌روات هه‌تا ده‌گاته سه‌كؤی ده‌ره‌وه كه بؤ هاوینان نويژی لئ ده‌كه‌ن چونكه فينكه,زؤر به‌بئ شه‌رمانه له‌سه‌ر سه‌كؤی نويژه‌كه راده‌كشيت و شوشه‌كه‌ش كه پيیه‌تی ده‌یخاته ژيرسه‌ری و خه‌وی لئ ده‌كه‌ويت ,به‌لام چی خه‌ويك؟\nسبحان الله مه‌رگ یه‌خه‌ی گرتووه‌و هه‌لناسيته‌وه‌و له‌ويدا ده‌مريت ، إنَّ الله عِندَهُ عِلْمُ السَّاعَه‌ِ ویُنَزِّلُ الْغَیث ويعْلمُ مَافی الأرْحَامِ ومَاتَدْری نَفْسٌ مَّاذا تَكسِبُ غَداََ ومَاتَدْری نَفْسٌ بِأَ یِّ أَرْض تَمُوتُ إِنَّ اللهَ عَلِیمٌ خَبِیر ،لُقمان٣٤ ،،، بؤ ماوه‌یه‌ك له‌ويدا ده‌مينيته‌وه‌و خه‌لكی واده‌زانن خه‌وتووه,بؤیه ده‌یانه‌ويت هه‌لی بستينن و بیكه‌نه ده‌ره‌وه , چه‌ند جاريك بانگی ده‌كه‌ن و جوابی نییه،برایه‌ك ده‌ست به‌جئ ته‌له‌فون بؤ پؤلیس ده‌كات , كاتيك پؤلیس هاتن ,سه‌یریان كرد مردووه خيرا به چوار پؤلیس فريیان دایه ناو پیكابيكی جؤری تويتاو پؤلیسيكیان شوشه‌كه‌ی فريدایه ناو سه‌یاره‌كه‌و وتی ئه‌مه‌شی له‌گه‌لدا بخه‌نه ناو قه‌بره‌كه یه‌وه؟!؟!\nده‌بيت چی جیــــــاوازییه‌كی وا هه‌بيت له‌نيوان دوو كه‌سدا كه یه‌كيكیان به‌و شيوه‌یه مردووه كه رویداوه و یه‌كيكی تریشیان له‌كاتی سوجده بردن بؤ خوای په‌روه‌ردگار ده‌مريت بيجگه له جه‌هه‌نم و به‌هه‌شت كه خوای گه‌وره به‌دی هيناوه بؤ دانه‌وه‌ی سزاو پاداشت. به‌لام ئه‌وه‌ی جئ ی داخه ئه‌وه‌یه كه به‌هیچ شيوه‌یك راگه‌یاندنه‌كانی ناوخؤ باسیان له‌م رووداوه نه‌كرد له‌كاتيكدا كه پيویسته خه‌لكی لئ ئاگادار بكريته‌وه  تا له‌خه‌وی غه‌فلت به ئاگا بين و چیتر سه‌رپيچی فرمانه‌كانی خوای گه‌وره نه‌كه‌ن\nس مه كؤى رازه كان\nالوقت/التاريخ الآن هو الأحد أبريل 22, 2018 7:11 am


تۆپبارانی سەر کانتۆنی عەفرین بەردەوامە – Gazete Şûjin\nتۆپبارانی سەر کانتۆنی عەفرین بەردەوامە\n22/03/2017 derya us 160 Views تورکیا, تۆپباران, عەفرین, هێرش4\nعەفرین – سەرلەبەیانی ئەمڕۆ دەوڵەتی تورکیا دەستی کرد بە تۆپباران کردنی چوار ناوچەی سەر بە کانتۆنی عەفرین و هاوسەرۆکی ئەنجومەنی بەرێوەبەرایەتیش بانگەوازی پتەوکردنی هێڵی بەرگری دەکات.\nسەرلەبەیانی ئەمرۆ هێزەکانی دەوڵەتی تورکیا لە سەربازگەکانی تەک کۆپرو، ئاکباب، ئۆلو تەیمەن، تل کۆپرو، کوملو، سەفات، کۆکایی و گومرگەوە دەستی کرد بە تۆپباران کردنی هەرچوار ناوچەی جندرێس، شیێ، رەجۆ و بلبلێ-ی سەربە کانتۆنی عەفرینی ڕۆژئاوای کوردستان.لە ئەنجامی بۆردومانەکاندا تا ئێستا زیان بەر ١١ گوند کەوتوە.\nلەو بارەیەوە هێڤی مستەفا هاوسەرۆکی ئەنجومەنی بەڕێوەبەرایەتی کانتۆنی عەفرین رایگەیاند، ئامانجی دەوڵەتی تورکیا ئاسایشی سنورەکان نیە، هەروەها وتی: “ئامانج لە هێرشەکانی دەوڵەتی تورکیا بۆ سەر عەفرین ئەوەیە ناوچەکە بکەنە گۆڕەپانی شەڕ، بەو شێوەیەش دەیانەوێت پڕۆژەی چارەسەری دیموکراتی لە باکوری سوریا بە ئامانج بگرن، چونکە نایانەوێت بە هیچ جۆرێک سیستەمی فیدڕاڵی باکوری سوریا سەر بکەوێت.”\nهێڤی مستەفا دژ بە هێرشەکانی دەوڵەتی داگیرکەری تورکیا لەسەر عەفرین داوای کرد هەموو هاوڵاتیانی عەفرین شانبەشانی یەکتری هێڵی بەرگریکردن بەهێز بکەن و دژ بە داگیرکەری شەڕ بکەن.\nجێگەی ئاماژەیە تا ئێستاش تۆپبارانی سەر کانتۆنی عەفرین بەردەوامی هەیە.\n← یوونیسێف: بەهۆی نەبوونی ئاوی پاک ڕۆژانە ٨٠٠ منداڵ دەمرن\nنوژیان ئارهان شه‌هید بوو →\nژنانی بەریتانیا هەست بە ئاسایشی ژیان ناکەن\n12/01/2017 derya us Comments Off on ژنانی بەریتانیا هەست بە ئاسایشی ژیان ناکەن\nژنانی کۆبانێ: سنورەکانمان لە دڵ و مێشکمان سریوەتەوە\n22/01/2017 derya us Comments Off on ژنانی کۆبانێ: سنورەکانمان لە دڵ و مێشکمان سریوەتەوە\nعێڕاق، لە مانگێکدا 386 هاوڵاتی مەدەنی گیانیان لەدەستداوە\n04/01/2017 derya us Comments Off on عێڕاق، لە مانگێکدا 386 هاوڵاتی مەدەنی گیانیان لەدەستداوە


" پێویسته پارتی ئیعتراف به پێگه‌ی لاهور شێخ جه‌نگی بكات"\nماڵپه‌ری پۆله‌تیك 2020.03.31 12:16 AM\n2211 جار خوێندراوەتەوە\nرێبوار کەریم وەلی\nکاندیدکردنی عەدنان زورفی لە لایەن سەرۆک بەرھەم ساڵحەوە، ھاوکاتە لەگەڵ ناتەبایی ماڵی شیعی کە نەیانتوانی لەسەر ناوزەدکردنی کەسێک رێک بکەون. بژاردەی یەکەمی سەرۆک(حەمەتۆفیق عەللاوی) کە دەرھاوێشتەی ھەمان بابەت بوو، لە لایەن بەشێکی بەیتی شیعی، کورد و سوننەوە فەشەلی پێھات. کەس کاکە حەمەی نەدەناسی، بەڵام بە یەکێتیشەوە سەرۆک بەرھەمیان کوتا!\nلە کاتێکدا کە لەسەردەمی عەبدولمەھدیدا، یەکێتی پەلەقاژەی وەرگرتنی یەک وەزارەتی بوو و دار و بەرد رەجای لە پارتی دەکرد یەک وەزارەتیان پێبدات، کاکە حەمە (بە تەنسیق لەگەڵ سەرۆک بەرھەم) داینابوو کە ھەر چوار وەزارەتەکەی کورد ھی یەکێتی بن. دەرفەتێکی زێڕین بوو بۆ بەرھەم ساڵح کە خۆی لای یەکێتی شیرین بکات؛ بۆ سەرکردایەتیی نوێی یەکێتیش کە بڵێن: "ببینن ئیتر رێشمەکە لە دەست خۆمانە." سەرکەوتنێکی گەورە بۆ خۆیان تۆمار بکەن.\nرەنگبێ ئەگەر ئەو ھەلە بۆ پارتی ھەڵکەوتبایە، پێویستی بە گەڕانەوە بۆ ناو ماڵی کوردی نەبایە؛ چوار وەزیر! ھەمووشی پارتی یان نزیک لە پارتی. خوا نەیبڕێ! یاللا کاکە حەمە.\nیەکێتی بەھۆی ئەو بارودۆخە تازەیەی کە دوای کۆنگرەی چوارەوە ھاتە ئاراوە، پێویستی بەوە ھەبوو کە نییەتپاکیی سەرکردە نوێیەکانی خۆی پێشانی پارتی بدات، بێ سێ و دوو و، بێ ئەوەی بیر لەوە بکاتەوە کە رەتکردنەوەی کاندیدی سەرۆککۆمار (کە لە حزبەکەی خۆیانە) سوکایەتییە بە پێگەی سەرۆک، ھاودەنگ لەگەڵ پارتی و حزبەکانی دیکە عەللاوییان رەت کردەوە.\nپارتی لەو پەیامە تێگەیشت؟ نەخێر. چونکە ھێشتا گۆڕانکارییەکی ئەوتۆ بەسەر بیرکردنەوەی پارتیدا نەھاتووە. ھەمووی چەند رۆژ پێش ئێستا بوو کە لە چەند سەعاتێکدا، ھەشت بەیاننامەیان لە دژی یەکتری دەرکرد، تەخوینکردن و تۆمەتبارکردن بە تیرۆر! رێک بەیاننامەکانی سەردەمی شەڕی ناوخۆ. یەکێتی بە بەیاننامەیەکی حزبی، کۆتایی بە وەزعەکە ھێنا و پەیامێکی ھەڕەشەئامێزی تووندی دایە پارتی، بەڵام ئەو پەیامە دەبێ بە سەرەتا وەربگیرێت.\nلێرە بەدواوە تا سەرکردایەتیی پارتی دان بەو سەرکردایەتییەی ئێستای یەکێتیدا، بەتایبەتیش بە پێگەی سەرۆک (نەک ھاوسەرۆک)ی یەکێتی لاھوور جەنگی- دا نەنێت، پێناچێ یەکێتی لە ھەنگاوەکانی داھاتوودا، پێ بەپێی پارتی و سیاسەتەکانی بچتە پێشەوە.\nلە مەسەلەی پێکھێنانی حکومەتی تازە لە بەغدا، ئەمجارە یەکێتی بە تەنھا دەکەوێتە گفتوگۆ و رەنگبێ لێرە بەدواوە ھیچ حیسابێک بۆ بۆچوونی پارتی نەکات. کەمترین شتێکیش کە دەتوانێ بیکات ئەوەیە کە بە بیانووی پشتیوانیکردن لە سەرۆککۆمار (کە تا ئێستا سوورن لەسەر ئەوەی پشتیوانیی لێ بکەن)، پەرلەمانتارەکانی خۆیان سەرپشک بکەن بۆ ھەر ھەنگاوێک کە لە داھاتوودا پێویست بکات بینێن.\nیەکێتی تا راددەیەکی زۆر بەسەر ئاستەنگە ناوخۆییەکانی خۆیدا زاڵ بووە، پارتی چەند جارێک سەرکردایەتییەکەی تاقیکردنەوە، ئەنجام ھەر ئەوە بوو کە لە کۆنگرەکەیان بڕیاریان لێداوە. کەواتا لە زرووفە ناسکەدا، ھەست دەکرێ ئەوەی گرژیی دەوێ وەک ئەوە وایە فیشەک لە قاچی حوکمڕانیی کوردستان بدات کە ئێستا ئەرکە قوورسەکەی کەوتۆتە سەر شانی پارتی.\nیەکێتی رەنگبێ وا بە ئاسانی بیر لە بژاردەی کشانەوە لە حکومەت نەکاتەوە، بەڵام بە دوور نازانرێت دوای ئەوەی کە ئیتر خۆیان کۆکردۆتەوە، داوا بکەن لەگەڵ ھەڵبژاردنەکانی بەغدا، لە کوردستانیش ھەڵبژاردنی پێشوەختە بکرێت. لێرەدا ناوەڕۆکی پەیامەکەی یەکێتی روونە کە ئەگەر پارتی بەو شێوەیە مامەڵەیان لەگەڵ بکات، ئەوا دەربەستی ھیچ ھەنگاوێک نابن. لەو رووەوە پێویست دەکات کە پارتی لە بەرزترین ئاستەوە رێگە نەدات یەکێتی لە شەراکەتەوە پێ بنێتە قۆناغی ئینفیرادەوە.\nکێشە ناوخۆییەکانی پارتی.. ئاماژەی کەم و دەرئەنجامی زۆر\nقه‌ڵاكه‌ی پارتی له بادینان مه‌حكه‌م نییه\nپارتی.. لە سورچییەکانەوە بۆ برادۆستییەکان\nیوبیلی ئەڵماسی حیزبی دیموکرات و چەند قسەیەک\nئاژانسى ته‌سنیمى ئێران ناوه‌رۆكى په‌یامێكى به‌رهه‌م ساڵح بۆ مه‌سعود بارزانى ئاشكرا ده‌كات\nئێران.. چۆن توانى کۆنترۆڵى شیعەکانى عێراق بکات ؟\nبۆچى كازمیى خۆی كرد به ژێر عه‌باى حه‌شدى شه‌عبی دا ؟\nهه‌رێمى سلێمانى.. له گفتوگۆیه‌كی نێوان بارزانى و نه‌وشیروان مسته‌فا\nلامه‌ركه‌زیه‌ت له ئه‌مریكا و به‌راورد به كوردستان\nشوێنکەوتووانی بیری نەوشیروان مستەفا.. لە نێوان خۆشویستنی ڕاستەقینە و دروشمی بێکردەوەدا\nڕۆژی جیھانیی قودس.. چاوخشاندنێک بە مێژووی 72 ساڵەی داگیرکاریی فەلەستین\nنه‌وشیروان مسته‌فا.. 6 هه‌ڵه‌ى ستراتیژیى ته‌مه‌ن\nقادری حاجی عه‌لى: پارتی ترسی ھەیە ئەم گروپە گەنجەی سەرکردایەتی یەکێتی سەرکێشی گەورە بکەن\nچۆن ده‌گه‌رێته‌وه بۆ گۆره‌پانى سیاسیى ؟2020.04.25


کۆدی هەواڵ: 2942\nڕێکەوتی بڵاوکردنەوە: 13:45 - 2021/08/02\nبەپێی هەواڵی کوردپرێس، بەرپرسانی باڵای تورکیا، لەوان ڕەجەب تەییب ئەردۆغان سەرۆکی ئەم وڵاتە، بەردەوام هەڕەشەی ئەمەیان کردووە وێڕای ئەو هێرشانەی دژ بە پەکەکە لە قەندیلی هەرێمی کوردستان ئەنجامیان داوە ڕەنگە ئۆپەراسیۆنێکی دیکە لە شەنگال بەڕێوە ببەن.\nبەڵام پەیمانگای جەیمز تاون ئاماژە دەداتە بوونی چەندین هێز لە شەنگال و هۆشداری دەدات و دەڵێت ژمارەیێک هێزی عێراقی لەم ناوچە کێشەلەسەرەدان کە ڕەنگە ڕووبەڕووی تورکیا ببنەوە.\nپەیمانگاکە هۆشداریشی داوە هێرشی تورکیا بۆسەر ناوچەیێکی عێراقی کە بەشێک لە هەرێمی کوردستان نییە پاشهاتی زۆری بەدواوە دەبێت لەوان دابەزینی مامەڵەی بازرگانی 20 ملیار دۆلاریی نێوان ئەنقەرە و بەغدا.\nپەیمانگای جەیمز تاون ڕاشیدەگەیێنێت قەیراناوی بوونی دووبارەی شەنگال کە پێشتر ڕووبەڕووی هێرشی داعش بووەتەوە کاردانەوەی توندی نێونەتەوەیی لێدەکەوێتەوە.


ئامێرێکی نوێی تایبەت بە توشبووانی شەکرە دروستکرا\n2018-12-09 [12:19 PM]\nلەرێگای ئامێرێکی بچووك و سادەوە کە لەسەر پێست دادەنرێت، دەتوانرێت رۆژانە چەندینجار رێژەی شەکری ناو خوێن بزانرێت بە بێ پشکنینی تاقیگە.\nلە بابەتێکی تەندروستی ماڵپەڕی بی بی سی دا، ئاماژە بەوەکراوە، ئامێرێکی نوێ دروستکراوە کە توانای دیاریکردنی رێژەی شەکری خوێنی هەیە، ئامێرەکە رێگەی بەکارهێنانی ئاسانە و لەسەر پێست دادەنرێت و لە رێگەی ئارەقی جەستەوە بە بێ هیچ ئازارێك رێژەی شەکری ناو خوێن دیاریدەکات.\nدکتۆر ئێدوارد چائو، کە مامۆستایەکی زانکۆی پزیشکییە لە کالیفۆرنیا، دەڵێت: یەک لەسەر چواری توشبووان بە نەخۆشی شەکرە ئەو کەسانەن هەرگیز سەردانی تاقیگەکان ناکەن بە مەبەستی پشکنین و زانینی رێژەی شەکری خوێنیان بە هۆی کەمی کاتیانەوە. ئەمەش وایکردوە رێژەی شەکری خوێنیان لە ئاستی پێویست زیاتر بەرز ببێتەوە و کێشەیان بۆ دروستبکات.\nئەم ئامێرە بە شێوەیەکی تایبەت بۆ ئەو کەسانەی کە کاتیان کەمە و ناتوانن سەردانی تاقیگەکان بکەن زۆر بە سوودە و هیچ تێچوویەکی نییە، تەنها بە دانانی لەسەر پێست لە رێگەی ئارەقی جەستەوە رێژەی شەکری خوێنت بۆ دیاریدەکات.\nلە ئێستادا ئامێرەکە تەنها بۆ یەکجار بەکاردێت، بەڵام پسپۆڕانی ئەم بوارە لە هەوڵی ئەودان ئامێرەکە والێبکەن بۆ چەندینجار بەکاربهێنرێت.\nنەخۆشی شەکرە یەکێکە لە بەربڵاوترین نەخۆشیەکانی جیھان و رێژەی توشبووانی ئەو نەخۆشییە لە جیھاندا گەیشتوەتەوە ٤٢٥ ملیۆن کەس. بەپێی ئامارەکان لە ھەرێمی کوردستان تا ساڵی ٢٠١٧ زیاتر لە ٨٥ ھەزار و ٤٠٠ توشبوو بە نەخۆشی شەکرە تۆمارکراون، ساڵانە ٢ ملیۆن و ١٠٠ ھەزار کەس بە ھۆی نەخۆشیەکەوە گیانلەدەستدەدەن.\nئەم هەواڵە 8785جار خوێندراوەتەوە


ڕۆمانی "میران ئه‌براهام" به كوردی بڵاوكرایه‌وه\nبه هه‌ردوو زمانی كوردی و هۆڵه‌ندی ده‌نووسێت و به‌رهه‌مه‌كانی بڵاوده‌كاته‌وه\nنیشتمانی سارا، ناونیشانی دووه‌م ڕۆمانی نووسه‌ر و وه‌رگێڕ میران ئه‌براهام، له ماوه‌ی ڕابردوودا له ناوه‌ندی ئه‌ندێشه به كوردی بڵاوكرایه‌وه. ئه‌م ڕۆمانه كاركردنه له‌سه‌ر تێمه‌یه‌كی سه‌رنجڕاكێش و گرنگ، ئه‌ویش تێمه‌ی پێكه‌وه ژیان و پێكه‌وه گونجاندنه.\nرۆمانه‌كه په‌یامی ئه‌وه به خوێنه‌ر ده‌دات كه ئه‌و نیشتمانه‌ی له‌سه‌ری ده‌ژین ته‌نها موڵكی ئایین و نه‌ته‌وه و ڕه‌گه‌زێكی دیاریكراو نییه. به‌ڵكو لانه‌ی هه‌موو ئه‌وانه‌یه كه تێیدا هه‌ناسه ده‌ده‌ن و ڕۆحیان تێیدا سه‌وز بووه. به‌واتایه‌كی دیكه نیشتمانی سارا، دایك ده‌گه‌یه‌نێت و نووسه‌ر ده‌یه‌وێت له‌م رۆمانه‌وه مێژووی كوردستان به گشتی و به‌تایبه‌تی شاری سلێمانی به‌تایبه‌تی بنووسێته‌وه، كه پێمان ده‌ڵێت ئایین ره‌گه‌زنامه نییه.\nمیران ئه‌براهام نوسه‌ری رۆمانی "نیشتمانی سارا" ده‌ڵێت "من وه‌كو نووسه‌رێك باوه‌ڕم به‌وه هه‌یه كه رۆمانێك ده‌توانێت كولتوور و زمانی نه‌ته‌وه‌یه‌ك نه‌ك هه‌ر ده‌وڵه‌مه‌ند بكات، به‌ڵكو ڕێكیشی بخات، به‌تایبه‌تی بۆ ئێمه‌ی كورد، چونكه دابڕانێكی مه‌ترسیدار له‌نێوان كه‌مه نه‌ته‌وایه‌تییه‌كاندا هه‌یه، كه له ڕابردوودا زۆر له ئێستا باشتربووه. كه له‌م ڕۆمانه‌دا كه‌سایه‌تییه‌كانی ئه‌وسا به ده‌نگی خۆیان ده‌ماندوێنن و چیرۆكی خۆیانمان بۆ ئه‌گێڕنه‌وه، جیاواز له‌و كتێبانه‌ی كه مێژوویین، نیشتمانی سارا ڕۆمانه و دیمه‌ن و كه‌سایه‌تییه‌كان ره‌نگ كراون، ڕۆحیان تێدایه".\nنیشتمانی سارا رۆمانی دووه‌می نووسه‌ر و وه‌رگێڕ میران ئه‌براهامه و پێشتر رۆمانی شه‌وگه‌ڕه‌كان بڵاوكرایه‌وه، پێشوازییه‌كی زۆری لێ كرا و ئێستا هاوكات له‌گه‌ڵ ئه‌م رۆمانه‌دا چاپی دووه‌می بڵاوكراوه‌ته‌وه و ئێستا له كتێبفرۆشییه‌كاندا به‌رده‌ستن.\nمیران ئه‌براهام، نووسه‌ری كوردی خه‌ڵكی شاری سلێمانییه و له هۆڵه‌نده ده‌ژی و به هه‌ردوو زمانی كوردی و هۆڵه‌ندی ده‌نووسێت و به‌رهه‌مه‌كانی بڵاوده‌كاته‌وه.


ئانچلۆتی بەهێزترین خولی جیهان دیاری دەکات\nکارلۆ ئانچلۆتی ئیتاڵی و ڕاهێنەری یانەی ئیڤەرتۆنی ئینگلیزی پێیوایە پرێمەرلیگ بەهێزترین خولی جیهانە.\nلە میانی لێدوانێکیدا کە ڕۆژنامەی دەیلی مەیلی بەڕیتانی بڵاویکردۆتەوە، ئانچلۆتی سەبارەت بە خولی نایابی ئینگلیزی دەڵێت: لە چەندین وڵاتی جیاواز کاری ڕاهێنەرایەتیم کردووە، بەڵام بە بۆچوونی من پرێمەرلیگ بەهێزترین خولی جیهانە.\nلە درێژەی قسەکانیدا ڕاهێنەرەکەی ئیڤەرتۆن باسی لەوە کرد، لە خولی ئینگلیزی کێبڕکێیەکە زۆر بەهێزە و ژمارەی یانە ڕکابەرەکان زۆر زیاترە.\nئەم لێدوانی ئانچلۆتی لە کاتێکدایە کارلۆ لە ئیتاڵیا ڕاهێنەرایەتی پارما و یۆڤانتۆس و ئەیسی میلان و ناپۆلی، لە ئیسپانیاش ڕیاڵ مەدرید و لە ئەڵمانیاش بایرن میونخ و لە فەرەنساش پاریس سانجێرمان و لە ئینگلتەراش چێڵسی و ئێستاش ڕاهێنەرایەتی ئیڤەرتۆن دەکات.\nپێکهاتەی پێشبینیکراوی بەرشەلۆنە بۆ یارییەکەی ئەمشەو\nدوو یاریزانی بەرشەلۆنە پەیوەندییان بە مەشقە کۆمەڵییەکانەوە کردەوە\nڕۆژنامەی موندۆی کەتەلۆنی پێکهاتەی پێشبینکراوی یۆڤانتۆس و بەرشەلۆنە بڵاو دەکاتەوە